text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
36 Ke kaloku kwathi ngonyaka wesine kaYehoyakim+ unyana kaYosiya, ukumkani wakwaYuda, kwafika eli lizwi kuYeremiya livela kuYehova, lisithi:
2 “Zithabathele umqulu wencwadi,+ uze ubhale kuwo onke amazwi+ endiwathethileyo kuwe nxamnye noSirayeli nanxamnye noYuda+ nanxamnye nazo zonke iintlanga,+ ukususela kwimini endathethayo kuwe, ukususela kwimihla kaYosiya, ukuza kufikelela kule mini.+
3 Mhlawumbi abo bendlu kaYuda baya kuyiphulaphula yonke intlekele endicinga ukuyenza kubo,+ ukuze babuye, ngamnye endleleni yakhe embi,+ nokuze okunene ndisixolele isiphoso sabo nesono sabo.”+
4 UYeremiya wabiza uBharuki+ unyana kaNeriya ukuba uBharuki abhale ngomlomo kaYeremiya onke amazwi kaYehova lawo Yena wayewathethile kuye, emqulwini wencwadi.+
5 Wandula ke uYeremiya wayalela uBharuki, esithi: “Ndivalelwe. Andikwazi ukungena endlwini kaYehova.+
6 Wena ke umele ungene uze ufunde ngokuvakalayo emqulwini owubhalileyo ngomlomo wam amazwi kaYehova+ ezindlebeni zabantu endlwini kaYehova ngomhla wokuzila ukutya;+ nasezindlebeni zamaYuda onke ezayo evela ezixekweni zawo ufanele uwafunde ngokuvakalayo.+
7 Mhlawumbi ukucela kwabo ubabalo kuya kuwela phambi koYehova,+ babuye ngamnye endleleni yakhe embi,+ kuba mkhulu umsindo nobushushu abuthethileyo uYehova nxamnye nesi sizwana sakhe.”+
8 Waza uBharuki+ unyana kaNeriya wenza ngako konke oko uYeremiya umprofeti wayemyalele kona, wafunda ngokuvakalayo encwadini+ amazwi kaYehova endlwini kaYehova.+
9 Ke kaloku kwathi ngonyaka wesihlanu kaYehoyakim+ unyana kaYosiya, ukumkani wakwaYuda, ngenyanga yesithoba,+ bonke abantu eYerusalem nabo bonke abantu ababengena eYerusalem bevela kwizixeko zakwaYuda babhengeza ukuzila ukutya phambi koYehova.+
10 UBharuki waqalisa ukufunda ngokuvakalayo encwadini amazwi kaYeremiya endlwini kaYehova, kwigumbi lokudlela+ likaGemariya+ unyana kaShafan+ umkhupheli,+ kwintendelezo ephezulu, esangweni elitsha lendlu kaYehova,+ ezindlebeni zabo bonke abantu.
11 UMikaya unyana kaGemariya unyana kaShafan+ waweva onke amazwi kaYehova asencwadini.
12 Wandula ke wehla waya endlwini yokumkani, kwigumbi lokudlela likanobhala, yaye, khangela! zazihleli apho zonke iinkosana, uElishama+ unobhala noDelaya+ unyana kaShemaya noElnatan+ unyana ka-Akebhore+ noGemariya+ unyana kaShafan+ noZedekiya unyana kaHananiya nazo zonke ezinye iinkosana.
13 UMikaya+ wazixelela onke amazwi awayewavile ekufundeni ngokuvakalayo kukaBharuki encwadini ezindlebeni zabantu.+
14 Zandula ke iinkosana zathumela kuBharuki+ uYehudi+ unyana kaNetaniya unyana kaShelemiya unyana kaKushi, zisithi: “Umqulu owufunde ngokuvakalayo ezindlebeni zabantu—wuthabathe ngesandla sakho, uze.” Ngako oko uBharuki unyana kaNeriya wawuthabatha umqulu ngesandla sakhe waya kuzo.+
15 Zandula ke zathi kuye: “Khawuncede, uhlale phantsi uze uwufunde ngokuvakalayo ezindlebeni zethu.” Ngoko uBharuki+ wafunda ngokuvakalayo ezindlebeni zazo.
16 Ke kaloku kwathi kamsinya nje zakuweva onke la mazwi, zajongana zinkwantya; zathi kuBharuki: “Nakanjani na siya kumxelela ukumkani onke la mazwi.”+
17 Zambuza ke uBharuki, zisithi: “Khawuncede, sixelele, Uwabhale njani na onke la mazwi aphuma emlonyeni wakhe?”+
18 Wandula ke uBharuki wathi kuzo: “Ngomlomo wakhe uye wavakalisa onke la mazwi kum, ndaza mna ndawabhala encwadini ngeinki.”+
19 Ekugqibeleni iinkosana zathi kuBharuki: “Hamba, zifihle, wena noYeremiya, ukuze kungabikho bani konke konke uya kwazi ukuba niphi na.”+
20 Zandula ke zangena kukumkani, entendelezweni,+ zawubeka umqulu kwigumbi lokudlela+ likaElishama+ unobhala; zawathetha onke la mazwi ezindlebeni zokumkani.
21 Ngoko ukumkani wathuma uYehudi+ ukuba aye kuwuthabatha umqulu. Ngako oko wawuthabatha egumbini lokudlela likaElishama+ unobhala.+ Kwaye uYehudi waqalisa ukuwufunda ngokuvakalayo ezindlebeni zikakumkani nasezindlebeni zazo zonke iinkosana ezimi ngakukumkani.
22 Yaye ukumkani wayehleli endlwini yasebusika,+ ngenyanga yesithoba,+ imbawula ivutha phambi kwakhe.+
23 Kwathi kamsinya nje akuba uYehudi efunde izintlu zamaphepha amathathu okanye amane, yena wawukrazula ngesitshetshe sikanobhala, waza wawuphosa emlilweni owawusembawuleni de wonke umsongo waphelela emlilweni owawusembawuleni.+
24 Abazange bankwantye;+ yaye ukumkani nezicaka zakhe zonke, ezaziwaphulaphule onke la mazwi, abazange bazikrazule izambatho zabo.+
25 UElnatan+ noDelaya+ noGemariya+ bambongoza ukumkani ukuba angawutshisi umqulu, kodwa akabaphulaphula.+
26 Ngokubhekele phaya, ukumkani wayalela uYerameli unyana kakumkani noSeraya unyana ka-Azriyeli noShelemiya unyana ka-Abhedeli ukuba baye kuthabatha uBharuki unobhala noYeremiya umprofeti.+ Kodwa uYehova wabagcina befihlakele.+
27 Ilizwi likaYehova lafika ngokubhekele phaya kuYeremiya emva kokuba ukumkani wayewutshisile umqulu owawunamazwi abhalwe nguBharuki+ ngomlomo kaYeremiya,+ lisithi:
28 “Zithabathele kwakhona umqulu, omnye, uze ubhale kuwo onke amazwi okuqala awayekumqulu wokuqala, lowo awutshisileyo uYehoyakim ukumkani wakwaYuda.+
29 Kwaye kuYehoyakim ukumkani wakwaYuda ufanele uthi, ‘Utsho uYehova ukuthi: “Wena uwutshisile lo mqulu,+ usithi, ‘Kutheni na ukuze ubhale kuwo,+ usithi: “Nakanjani na ukumkani waseBhabhiloni uya kuza alonakalise ngokuqinisekileyo eli lizwe aze aphelise kulo umntu nesilo”?’+
30 Ngoko ke utsho uYehova kuYehoyakim ukumkani wakwaYuda ukuthi, ‘Akayi kuba nabani wokuhlala etroneni kaDavide,+ nesidumbu sakhe siya kuphoselwa phandle+ ebushushwini emini naseqabakeni ebusuku.
31 Ndiza kumphendulisa+ yena nenzala yakhe nabakhonzi bakhe ngesiphoso sabo,+ ndibazisele bona nabemi baseYerusalem namadoda akwaYuda yonke intlekele endithethe ngayo nxamnye nabo,+ baza abaphulaphula.’”’”+
32 UYeremiya wathabatha omnye umqulu waza ke wawunika uBharuki unyana kaNeriya, unobhala,+ owathi wabhala kuwo ngomlomo+ kaYeremiya onke amazwi encwadi leyo uYehoyakim ukumkani wakwaYuda wayitshisayo emlilweni;+ yaye kongezelelwa kuwo amazwi amaninzi ngakumbi anjengalawo.
Yithumele
Yithumele
Yeremiya 36
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=36&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D36%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
UKUNCEDA IINTSAPHO | UMTSHATO
Hloniphanani
INGXAKI
Indoda ithi: “Xa sasitshata, mna nenkosikazi yam sasineembono ezahlukeneyo ngokuba kuthetha ukuthini ukuhloniphana. Ayikho eyayichanile neyayingachananga—qha zazohlukile. Ndandidla ngokuvakalelwa kukuba umfazi wam wayenokuthetha nam ngentlonipho kunendlela enza ngayo.”
Umfazi uthi: “Kwindawo endakhulela kuyo, ukuthethela phezulu, ukuba nezimbo zobuso ezibaxiweyo, ukuqhawula umntu ethetha kwakuyinto eqhelekileyo. Sasingakujongi njengento ebonisa ukungahloniphi. Kodwa kwakohluke mpela kwindlela awayekhuliswe ngayo umyeni wam.”
Intlonipho emtshatweni asinto ifanele ibekho ngamaxesha athile, kodwa ifanele ibekho ngawo onke amaxesha. Ungamhlonipha njani umntu otshate naye?
OKO UMELE UKWAZI
Amadoda afuna ukuhlonitshwa. IBhayibhile ithi kumadoda: “Ngamnye wenu makamthande umfazi wakhe njengoko ezithanda.” Yongeza ithi: “Umfazi, makabe nentlonelo enzulu ngendoda yakhe.” (Efese 5:33) Ngoxa indoda nomfazi bemele bathandane kwaye bahloniphane, amadoda wona ngokukhethekileyo afuna ukuhlonitshwa. “Amadoda afuna ukuziva ukuba anako ukumelana neemeko ezinzima, ukuza nezicombululo nokunyamekela iintsapho zawo,” itsho njalo indoda enguCarlos. * Xa umfazi eyihlonipha indoda yakhe kuba ikwazi ukwenza izinto ezinjalo, unceda kungekuphela indoda yakhe kodwa naye uyancedakala. “Umyeni wam uye andithande nangakumbi xa ebona ukuba ndiyamhlonipha.” Utsho njalo umfazi onguCorrine.
Abafazi nabo bayafuna ukuhlonitshwa. Iyavakala loo nto kuba indoda ayinakumthanda umfazi wayo ingamhloniphi. UDaniel uthi: “Kufuneka ndiluhlonele uluvo namacebiso omfazi wam. Kufuneka ndihloniphe nendlela avakalelwa ngayo. Ukungazi ukuba kutheni evakalelwa ngendlela ethile, akuthethi kuthi ndinokungayihoyi indlela avakalelwa ngayo.”
Intlonipho ichazwa ngeendlela ezahlukeneyo. Eyona nto ibalulekileyo ayikokuba wena ucinga ukuba uyamhlonipha, kodwa kukuba yena umntu otshate naye uziva ehlonitshwa na. Esi sisifundo esafundwa ngumfazi ekuthethwe ngaye ekuqaleni kweli nqaku. “Nangona ndandingaziboni ukuba andimhloniphi, kodwa ndandimenza avakalelwe njalo, ngoko kwafuneka ibe ndim otshintshayo.”
OKO UNOKUKWENZA
Bhala phantsi izinto ezintathu ozithandayo ngomfazi okanye indoda yakho. Unokuqalisa ukumhlonipha kwezi zinto zintathu uzithandayo.
Iveki nje ibe nye, khawuzihlole wena ukuba uqhuba njani (kungekhona umntu otshate naye) kwezi nkalo zilandelayo.
Indlela othetha ngayo. Olunye uphando olwenziwe kubantu abatshatileyo lubonisa ukuba “abantu abatshatileyo abonwabileyo nabazinzileyo emitshatweni yabo baye bakhethe ukuthetha ngezinto ezininzi ezivuyisayo kunezibuhlungu xa bengavisisani. Kwelinye icala, izibini ezisecicini lokwahlukana zithetha ezibuhlungu kunezivuyisayo.” *—Umgaqo weBhayibhile: IMizekeliso 12:18.
Zibuze: ‘Ngaba ndithetha ngentlonipho nomntu enditshate naye? Ndithanda ukuncoma okanye ukugxeka? Ilizwi lam liba njani xa ndikhalaza?’ Ngaba umntu otshate naye uyavumelana nendlela oyiphendula ngayo le mibuzo?—Umgaqo weBhayibhile: Kolose 3:13.
Khawuzame eli cebiso: Zixelele ukuba ufuna ukuncoma umyeni okanye umfazi wakho noba kukanye ngemini. Icebiso: Cinga ngezinto ozithandayo ozibhalileyo. Ziqhelise ukuxelela umntu otshate naye ngezinto ozithandayo ngaye.—Umgaqo weBhayibhile: 1 Korinte 8:1.
Izinto ozenzayo. Umfazi ogama linguAlicia uthi: “Ndichitha ixesha elininzi ndisenza imisebenzi yasekhaya, yaye xa umyeni wam ehlonipha umsebenzi wam ngokuqoqosha izinto zakhe okanye ngokuhlamba izitya azisebenzisileyo, ndivakalelwa kukuba uyayixabisa into endiyenzayo kwaye ndibalulekile emtshatweni wethu.”
Zibuze: ‘Ngaba indlela endimphatha ngayo umyeni okanye umfazi wam ibonisa ukuba ndiyamhlonipha? Ngaba ndimnika ixesha elaneleyo kwaye ndiyamhoya?’ Ngaba umntu otshate naye uyavumelana neempendulo zakho?
Khawuzame eli cebiso: Bhala iindlela ezintathu obungathanda ukuhlonitshwa ngazo. Nomntu otshate naye makabhale ezakhe ezintathu. Emva koko omnye makanike omnye izinto azibhalileyo ukuze nisebenzele kuzo. Zijonge ukuba wena uyamhlonipha na. Xa kuqala omnye, kusenokwenzeka ukuba nomnye alandele.
^ isiqe. 8 Amanye amagama akweli nqaku atshintshiwe.
^ isiqe. 14 Kutsho incwadi ethi Ten Lessons to Transform Your Marriage.
Funda Okungakumbi
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.

robotstxt: allowed

filter: keep


text:
“Sinike Ukholo Olungakumbi”
“Ndincede apho kufuneka khona ukholo kum!”—MARKO 9:24.
IINGOMA: 81, 135
1. Lubaluleke kangakanani ukholo? (Jonga umfanekiso osekuqaleni.)
NGABA wakha wazibuza, ‘Kazi uYehova uya kundisindisa na ngembandezelo enkulu?’ Umpostile uPawulos wathi olona phawu lufunekayo ukuze sisinde lukholo. Wathi, “ngaphandle kokholo akunakwenzeka ukumkholisa kakuhle” uThixo. (Hebhere 11:6) Oko kusenokuvakala kulula, kodwa inyaniso kukuba “ukholo asinto banayo bonke abantu.” (2 Tesalonika 3:2) Ezi zibhalo zibini zisinceda siqonde indlela ekubaluleke ngayo ukomeleza ukholo lwethu.
2, 3. (a) Lubaluleke kangakanani ukholo lwethu? (b) Siza kuthetha ngantoni kweli nqaku?
2 Umpostile uPetros wathetha ngokholo ‘oluvavanyiweyo.’ (Funda eyoku-1 kaPetros 1:7.) Imbandezelo enkulu isemnyango, yaye sifuna ukuba “luhlobo olunokholo olugcina umphefumlo uphila.” (Hebhere 10:39) Ngoko kufuneka sisebenze nzima ukuze someleze ukholo lwethu. Sifuna ukuba phakathi kwabo bavuzwayo xa uKumkani wethu, uYesu Kristu, etyhilwa. Njengendoda eyabongoza uYesu icela ukholo olungakumbi, nathi sinokuthi: “Ndincede apho kufuneka khona ukholo kum!” (Marko 9:24) Okanye njengabapostile, sisenokuthi: “Sinike ukholo olungakumbi.”—Luka 17:5.
3 Kweli nqaku, siza kuthetha ngezi zinto zilandelayo: indlela esinokulwakha ngayo ukholo lwethu, esinokubonisa ngayo ukuba sinokholo olomeleleyo, nesizathu sokuba sinokuqiniseka ukuba uThixo uya kusiphendula xa sicela ukholo olungakumbi.
SIYAMKHOLISA UTHIXO XA SISAKHA UKHOLO LWETHU
4. Yimizekelo yoobani enokusinceda someleze ukholo lwethu?
4 Ngenxa yokubaluleka kokholo, uYehova usinike intaphane yemizekelo yabantu ababenokholo eBhayibhileni. Le mizekelo ‘yabhalelwa ukuyalela thina.’ (Roma 15:4) Umzekelo ka-Abraham, uSara, uIsake, uYakobi, uMoses, uRahabhi, uGidiyon, uBharaki nabanye unokusikhuthaza someleze olwethu ukholo. (Hebhere 11:32-35) Ukongeza kule mizekelo yamandulo, sinemizekelo emihle yabazalwana noodade abanokholo namhlanje. * (Funda umbhalo osemazantsi.)
Sinemizekelo emihle yabazalwana noodade abanokholo namhlanje
5. UEliya wabonisa njani ukuba unokholo olomeleleyo kuYehova, kwaye yintoni esimele sizibuze yona?
5 Cinga nje ngomzekelo oseBhayibhileni womprofeti uEliya. Njengoko ucamngca ngalo mzekelo wakhe, khawucinge ngezi meko zintlanu awabonisa kuzo ukholo olomeleleyo kuYehova. (1) Xa wayexelela uKumkani uAhabhi ukuba uYehova uza kuzisa imbalela, ngokuzithemba uEliya wathi: “Ephila nje uYehova uThixo kaSirayeli endimi phambi kwakhe, ebudeni bale minyaka akuyi kubakho mbethe namvula.” (1 Kumkani 17:1) (2) UEliya wayeqinisekile ukuba uYehova wayeza kunika yena nabanye oko bakudingayo ebudeni bembalela. (1 Kumkani 17:4, 5, 13, 14) (3) UEliya wayeqinisekile nokuba uYehova wayenokumvusa unyana womhlolokazi. (1 Kumkani 17:21) (4) Wayengayithandabuzi into yokuba umlilo kaYehova wawuza kulidla idini lakhe kwiNtaba yeKarmele. (1 Kumkani 18:24, 37) (5) Kwanangaphambi kokuba imvula ine, ezithembile uEliya wathi kuAhabhi: “Hamba, uye kudla usele; kuba kuvakala isandi sengxokozelo yezantyalantyala zemvula.” (1 Kumkani 18:41) Ngoko emva kokufunda ngala mava, sisenokuzibuza, ‘Ngaba ndinokholo olomelele njengolukaEliya?’
SINOKULWAKHA NJANI UKHOLO LWETHU?
6. Yintoni ekufuneka siyicele kuYehova ukuze sakhe ukholo lwethu?
6 Ekubeni singenako ukuzakhela ngokwethu ukholo, sifanele sicele umoya oyingcwele kuThixo. Ngoba? Kuba ukholo yinxalenye yesiqhamo somoya oyingcwele. (Galati 5:22) Siya kuba silumkile xa sithobela isiluleko sikaYesu sokuthandazela umoya oyingcwele ongakumbi. UYesu wathembisa ukuba uYehova uya “kubanika umoya oyingcwele abo bamcelayo!”—Luka 11:13.
Siya kuba silumkile xa sithobela isiluleko sikaYesu sokuthandazela umoya oyingcwele ongakumbi
7. Khawuchaze indlela esinokulugcina lomelele ngayo ukholo lwethu.
7 Xa sinokholo olomeleleyo kuThixo, simele silugcine. Oku singakufanisa nomlilo. Xa siqala ukubasa umlilo, usenokuvutha kakhulu. Sekunjalo, ukuba asiwukhwezeli, ekugqibeleni usenokucima ube luthuthu nje olubandayo. Xa siqhubeka siwuphemba ngeenkuni, unokuhlala uvutha. Kunjalo ke nangokholo lwethu. Ukuba siqhubeka silifunda qho iLizwi likaThixo, siya kuyithanda ngakumbi iBhayibhile noYehova. Loo nto iza kusenza silugcine size silomeleze ukholo lwethu.
8. Yintoni enokukunceda ulwakhe uze ulugcine lomelele ukholo lwakho?
8 Awufanele waneliswe kuphela ziimfundiso ezisisiseko owazifunda ngaphambi kokuba ubhaptizwe. (Hebhere 6:1, 2) Ngokomzekelo, ukufunda ngeziprofeto zeBhayibhile esele zizalisekile kuza kukunceda ulwakhe uze ulugcine lomelele ukholo lwakho. Usenokusebenzisa neLizwi likaThixo ukuze uhlole ukuba lomelele na ukholo lwakho.—Funda uYakobi 1:25; 2:24, 26.
9, 10. Ukholo lwethu lomelezwa njani (a) ngabahlobo abalungileyo? (b) ziintlanganiso zamaKristu? (c) kukushumayela?
9 Umpostile uPawulos wathi amaKristu ‘anokukhuthazana elukholweni.’ (Roma 1:12) Kuthetha ukuthini oko? Xa sichitha ixesha kunye nabazalwana noodade, sinokomelezana elukholweni. Le nto inokwenzeka nangakumbi xa sichitha ixesha nabo banokholo ‘oluvavanyiweyo.’ (Yakobi 1:3) Abahlobo ababi bayalonakalisa ukholo, kodwa abalungileyo bayalwakha. (1 Korinte 15:33) Yiyo le nto sibongozwa ukuba siye qho kwiintlanganiso. Kulapho ‘sikhuthazana’ khona. (Funda amaHebhere 10:24, 25.) Ukongezelela, imiyalelo esiyifumana kwiintlanganiso iyalomeleza ukholo lwethu. IBhayibhile ithi “ukholo lulandela oko kuviweyo.” (Roma 10:17) Ngoko zibuze, ‘Ngaba ndiya qho kwiintlanganiso?’
10 Enye indlela esomeleza ngayo ukholo lwethu kukushumayela nokufundisa abanye iindaba ezilungileyo eziseBhayibhileni. NjengamaKristu okuqala, sifunda ukuthembela ngoYehova nokuthetha ngenkalipho naphantsi kweziphi iimeko.—IZenzo 4:17-20; 13:46.
11. Yintoni eyanceda uKalebhi noYoshuwa baba nokholo olomeleleyo, ibe sinokufana njani nabo?
11 Ukholo lwethu kuYehova lukhula nangakumbi xa sibona indlela asinceda nayiphendula ngayo imithandazo yethu. Yiloo nto kanye eyenzekayo kuKalebhi noYoshuwa. Babonisa ukholo kuYehova xa babehlola iLizwe Lesithembiso. Njengokuba ixesha lalihamba, ukholo lwabo lwalusiya lusomelela ngenxa yokubona indlela uYehova abanceda ngayo. UYoshuwa wayenokutsh’ umlomo ugcwale kumaSirayeli ukuba: “Akusilelanga nalinye ilizwi kuwo onke amazwi alungileyo uYehova uThixo wenu awathethileyo kuni.” Kamva wathi: “Yaye ngoku yoyikani uYehova nize nimkhonze ngokungenasiphoso nangenyaniso.” Waphinda wathi: “Ke mna nendlu yam, siya kukhonza uYehova.” (Yoshuwa 23:14; 24:14, 15) Xa sithembela ngoYehova size sibone indlela anceda ngayo ngamnye wethu, ukholo lwethu lomelela ngakumbi.—INdumiso 34:8.
INDLELA ESINOKULUBONISA NGAYO UKHOLO LWETHU
12. Sibonisa njani ukuba sinokholo olomeleleyo?
12 Sibonisa njani ukuba sinokholo olomeleleyo? Umfundi uYakobi wathi: “Mna ndokubonisa ukholo lwam ngemisebenzi yam.” (Yakobi 2:18) Zizenzo zethu ezibonisa ukuba sinokholo olomeleleyo. Makhe sibone ukuba sikwenza njani oku.
13. Sibonisa njani ukuba sinokholo xa sishumayela?
13 Ukushumayela yeyona ndlela ibalaseleyo esilubonakalisa ngayo ukholo lwethu. Ngoba? Kaloku xa sishumayela, sibonisa ukuba siyakholelwa ukuba isiphelo sisemnyango kwaye asiyi “kufika emva kwexesha.” (Habhakuki 2:3) Ukuze sazi ukuba sinokholo olomeleleyo, sisenokuzibuza: ‘Kubaluleke kangakanani ukushumayela kum? Ngaba ndenza konke okusemandleni ukuxelela abanye ngoThixo? Ngaba ndikhangela iindlela zokwenza okungakumbi ekukhonzeni uYehova?’ (2 Korinte 13:5) Masibonise ukholo olomeleleyo ngokwenza “uvumo lwasesidlangalaleni losindiso,” ngamany’ amazwi, sishumayele iindaba ezilungileyo.—Funda amaRoma 10:10.
14, 15. (a) Singalubonisa njani ukholo kubomi bethu bemihla ngemihla? (b) Balisa amava abonisa ukholo olomeleleyo.
14 Sibonakalisa ukuba sinokholo kuYehova kwanaxa sinyamezela iimvavanyo zobomi kweli hlabathi. Xa sigula, sidimazekile, sidandathekile, singamahlwempu okanye sinezinye iingxaki, simele sibe nokholo lokuba uYehova noYesu baya kusinceda “ngexesha elifanelekileyo.” (Hebhere 4:16) Sibonisa ukholo kuYehova xa simcela ukuba asincede. UYesu wathi sinokumcela uYehova ukuba asiphe “isonka sethu sale mini ngokwemfuneko yemini le.” (Luka 11:3) Iingxelo zeBhayibhile zingqina ukuba uYehova angasinika nantoni na esiyidingayo. Ngokomzekelo, ngexesha lembalela kwaSirayeli, uYehova wanika uEliya ukutya namanzi. IBhayibhile ithi “amahlungulu ayemzisela isonka nenyama kusasa, isonka nenyama ngokuhlwa, yaye waqhubeka esela entlanjeni.” (1 Kumkani 17:3-6) Sinokholo lokuba nathi uYehova unokusinika izinto esizidingayo.
15 Siqinisekile ukuba xa sisebenzisa imigaqo yeBhayibhile, siya kukwazi ukuzinyamekela thina nentsapho yethu. URebecca, udade otshatileyo waseAsia, uchaza indlela ekwamnceda ngayo yena nentsapho yakhe ukusebenzisa umgaqo okuMateyu 6:33 neMizekeliso 10:4. Uthi umyeni wakhe wayevakalelwa kukuba umsebenzi wakhe wawubeka ulwalamano lwabo noYehova engozini. Ngoko umyeni wakhe wawuyeka loo msebenzi. Kodwa babe nabantwana abane ekwakufuneka bebanyamekele, ngoko baqalisa ukuthengisa ukutya. Ngenxa yokusebenza nzima kwabo, babesoloko benemali eyaneleyo yokunyamekela intsapho yabo. Uthi: “Sasivakalelwa kukuba uYehova akasilahlanga. Zange singabi nakutya.” Ngaba nawe wakha wanawo amava afana nala omeleza ukholo?
Siqinisekile ukuba xa sisebenzisa imigaqo yeBhayibhile, siya kukwazi ukuzinyamekela thina nentsapho yethu
16. Yintoni eza kwenzeka xa sithembele ngoThixo?
16 Singaze sithandabuze ukuba xa silandela ulwalathiso lukaYehova, uya kusinceda. UPawulos ucaphula amazwi kaHabhakuki xa esithi: “Lowo ulilungisa uya kuphila ngenxa yokholo.” (Galati 3:11; Habhakuki 2:4) Yiloo nto kufuneka sibe nokholo olomeleleyo kulowo unokusinceda. UPawulos usikhumbuza ukuba uThixo ngulowo “unako ukwenza ngaphezu koko sikucelayo nesikuthelekelelayo ngamandla akhe asebenzayo kuthi.” (Efese 3:20) Abakhonzi bakaYehova benza konke okusemandleni ukwenza ukuthanda kukaThixo, kodwa bayazi nokuba basikelwe umda. Sinombulelo kuThixo kuba enathi kwaye esikelela yonke imigudu yethu.
IZICELO ZOKHOLO ZIYAPHENDULWA
17. (a) UYesu wabaphendula njani abapostile? (b) Kutheni sinokulindela ukuba nathi uYehova uya kuziphendula izicelo zethu zokholo olungakumbi?
17 Ngokusuka koko sikufundileyo, sisenokuvakalelwa njengabapostile abacela kuYesu bathi: “Sinike ukholo olungakumbi.” (Luka 17:5) UYesu wabaphendula ngendlela ekhethekileyo ngePentekoste ka-33, xa bafumana umoya oyingcwele baza bayiqonda nzulu injongo kaThixo. Oku kwalomeleza ukholo lwabo. Waba yintoni umphumo? Baqalisa elona phulo likhulu lokushumayela ngelo xesha. (Kolose 1:23) Ngaba sinokulindela ukuba xa sicela ukholo olungakumbi, nathi siza kuphendulwa? UYehova uthembisa ukuba unokusiphendula, xa sicela “ngokuvumelana nokuthanda kwakhe.”—1 Yohane 5:14.
18. UYehova ubasikelela njani abo bakha ukholo lwabo?
18 Xa simthemba ngokupheleleyo uYehova, uya kukholiswa sithi. Uya kuziphendula izicelo zethu zokholo olungakumbi, ukholo lwethu luya komelela ngakumbi kwaye siya ‘kufanelwa bubukumkani bukaThixo.’—2 Tesalonika 1:3, 5.
^ isiqe. 4 Ukuze ubone eminye imizekelo, jonga ibali lobomi likaLillian Gobitas Klose (kuVukani! wesiNgesi kaJulayi 22, 1993), elikaFeliks Borys (kuVukani! wesiNgesi kaFebruwari 22, 1994) nelikaJosephine Elias (kuVukani! kaSeptemba 2009).


text:
Eli Lilifa Lethu Lokomoya
“Lilo elo ilifa labakhonzi bakaYehova.”—ISA. 54:17.
1. Yintoni uYehova aye ngothando wayigcinela abantu ukuze ibancede?
NGELIZWI lakhe, uYehova, uThixo “ophilayo nohlala ekho,” usixelela oko simele sikwenze ukuze nathi siphile ngonaphakade. Loo miyalelo ayitshintshi kuba iBhayibhile ithi: “Ilizwi likaYehova lihlala likho ngonaphakade.” (1 Pet. 1:23-25) Simbulela gqitha uYehova ngothando lokuba esigcinele le nkcazelo ibaluleke kangaka ikwiLizwi lakhe, iBhayibhile!
2. KwiLizwi lakhe, yintoni uThixo aye wayigcinela abantu bakhe ukuba bayisebenzise?
2 KwiLizwi lakhe, uThixo uye wagcinela abantu bakhe kanye elo gama wazikhethela lona nafuna balisebenzise. IZibhalo zimkhankanya okokuqala “uYehova uThixo” ‘kwimbali yamazulu nomhlaba.’ (Gen. 2:4) Ummangaliso kukuba igama likaThixo labhalwa izihlandlo eziliqela kumacwecwe eMithetho Elishumi. Ngokomzekelo, umthetho wokuqala uthi: “NdinguYehova uThixo wakho.” (Eks. 20:1-17) Igama likaThixo lisekho kuba iNkosi enguMongami uYehova iye yalilondoloza iLizwi negama layo phezu kwayo nje imigudu kaSathana yokulitshayela.—INdu. 73:28.
3. Nangona ubuxoki bonqulo busasazekile, yintoni asinike yona uThixo?
3 KwiLizwi lakhe, uYehova uye walondoloza nenyaniso. Nangona ubuxoki bonqulo busasazeke emhlabeni wonke, simbulela gqitha uThixo ngokusinika ukukhanya kokomoya nenyaniso! (Funda iNdumiso 43:3, 4.) Ngoxa inyambalala yabantu ihamba ebumnyameni, thina sivuyiswa kukuqhubeka sihamba ekukhanyeni okuvela kuThixo.—1 Yoh. 1:6, 7.
SINELIFA ESIMELE SILIXABISE
4, 5. Liliphi ilungelo elikhethekileyo esiye sanalo ukususela ngowe-1931?
4 NjengamaKristu, sinelifa elixabisekileyo. ICollins Cobuild English Dictionary ithi: “Ilifa lelizwe zizo zonke iimpawu, izithethe, okanye iinkalo ezithile zobomi eziye zadluliselwa kwizizukulwana ngezizukulwana ukutyhubela iminyaka.” Ilifa lethu lokomoya liquka iintsikelelo zokufumana ulwazi oluchanileyo lweLizwi likaThixo nokuyiqonda kakuhle inyaniso ephathelele uThixo neenjongo zakhe. Iquka nelinye ilungelo elikhethekileyo.
5 Elo lungelo laba yinxalenye yelifa lethu lokomoya kwindibano eyayiseColumbus, eOhio, eUnited States, ngowe-1931. Kwakukho ucwangciso lwendibano olubhalwe oonobumba abathi “JW.” Omnye udade wathi: “Abazalwana noodade babefunisela bezibuza eyona nto imelwa ngabo nobumba.” Sasikade sibizwa ngokuba singaBafundi beBhayibhile, kodwa ngeCawa, ngoJulayi 26, 1931 samkela igama elithi amaNgqina kaYehova. Savuyiswa gqitha kukufumana elo gama lisekelwe eBhayibhileni. (Funda uIsaya 43:12.) Omnye umzalwana uthi: “Andinakuze ndiyilibale intswahla yezandla lihlombe elalilapho.” Akukho namnye emhlabeni owayefuna ukubizwa ngelo gama, kodwa uThixo uye wasisikelela ngokusebenzisa lona ngaphezu kweminyaka engama-80. Lilungelo elikhetheke ngokwenene ukuba liNgqina likaYehova!
6. Ilifa lethu lokomoya liquka yiphi inkcazelo echanileyo?
6 Eli lifa lethu lokomoya liquka ulwazi nenkcazelo ebalulekileyo yembali yangaphambili. Ngokomzekelo, singabalula uAbraham, uIsake, noYakobi. Aba solusapho neentsapho zabo bamele ukuba babexubusha ngendlela yokukholisa uYehova. Yiloo nto singamangaliswa yinto yokuba uYosefu engazange avume ‘ukona kuThixo’ ngokulala nomfazi kaPotifare! (Gen. 39:7-9) Ngenkulungwane yokuqala, amaKristu ayebaliselana ngoThixo. UPawulos wabalisela ibandla oko wayekufundiswe nguYesu ngeSidlo SeNkosi Sangokuhlwa. (1 Kor. 11:2, 23) Namhlanje, sincedwa yiBhayibhile ukuze sazi indlela efanelekileyo yokunqula uThixo “ngomoya nenyaniso.” (Funda uYohane 4:23, 24.) IBhayibhile yenzelwe ukukhanyisela bonke abantu, kodwa thina bakhonzi bakaYehova siyixabisa ngokukhethekileyo.
7. Sisiphi isithembiso esikhuthazayo esililifa kuthi?
7 Eli lifa liquka neengxelo ezipapashwe kutshanje ezingqina ukuba ‘uYehova usecaleni lethu.’ (INdu. 118:7) Oku kusenza sizive sinqabisekile, kwanokuba siyatshutshiswa. Sikhuthazwa ngakumbi sesi sithembiso sililifa kuthi: “‘Nasiphi na isixhobo esiya kuyilwa nxamnye nawe asiyi kuphumelela, nalo naluphi na ulwimi oluya kuphakama nxamnye nawe ekugwetyweni uya kulugwebela isohlwayo. Lilo elo ilifa labakhonzi bakaYehova, yaye ubulungisa babo buphuma kum,’ utsho uYehova.” (Isa. 54:17) Akukho nasinye isixhobo sikaSathana esiya kusenzakalisa ngonaphakade.
8. Yintoni esiza kuyixubusha kweli nqaku nakwelilandelayo?
8 USathana uzame ngamandla ukutshabalalisa iBhayibhile, ukuze abantu bangalazi igama likaYehova, itsho ifihlakale inyaniso. Kodwa soze amelane noYehova oyiphanzise yonke imigudu yakhe. Kweli nqaku nelilandelayo, siza kuxubusha (1) ngendlela uThixo aye wayilondoloza ngayo iBhayibhile; (2) waqinisekisa ngayo ukuba abantu bayalazi igama lakhe; (3) naye uBawo wethu wasezulwini wanguMthombo noMlondolozi ngayo wale nyaniso sikuyo.
UYEHOVA UYE WALONDOLOZA IBHAYIBHILE NESIGIDIMI SAYO
9-11. Yiyiphi imizekelo ebonisa ukuba iBhayibhile iye yasinda kwimigudu eliqela?
9 UYehova uye wayilondoloza iBhayibhile kuyo yonke imigudu yokuyitshabalalisa. IEnciclopedia Cattolica (iEncyclopedia yamaKatolika) ithi: “Ngowe-1229, iCawa yamaKatolika yakwalela ukufundwa kweenguqulelo zeelwimi eziqhelekileyo zeBhayibhile. . . Inkongolo eyayikhokelwa nguJames I ngowe-1234 eTarragona, eSpeyin, yenza isigqibo esifanayo. . . . ICawa yamaRoma yangenelela okokuqala ngowe-1559 xa uPaul IV wayesalela ukushicilelwa okanye ukuba neBhayibhile yolwimi lwakho ngaphandle kwemvume yeOfisi Engcwele.
10 IBhayibhile iye yasinda kuzo zonke iinzame zokuyitshabalalisa. Malunga nowe-1382, uJohn Wycliffe nezinxulumani zakhe bavelisa inguqulelo yokuqala yeBhayibhile yesiNgesi. Omnye umguquleli weBhayibhile yaba nguWilliam Tyndale, owabulawa ngowe-1536. Ebotshelelwe kwisibonda somthi, kuthiwa wakhala esithi: “Nkosi, nceda uvule amehlo okumkani waseNgilani.” Emva koko wakrwitshwa waza watshiswa.
11 IBhayibhile iye yasinda phezu kwayo nje inkcaso. Ngokomzekelo, ngowe-1535 uMiles Coverdale wavelisa iBhayibhile yesiNgesi. Wasebenzisa iinxalenye zenguqulelo kaTyndale ‘kwiTestamente Entsha’ ‘nakwiTestamente Endala’ ukusuka kwiGenesis ukusa kwiziKronike. Ezinye iinxalenye zeZibhalo waziguqulela ngokusuka kwisiLatini nakwiBhayibhile yesiJamani kaMartin Luther. Namhlanje, sivuyiswa kukuba neNguqulelo Yehlabathi Elitsha YeZibhalo Ezingcwele ecacileyo, echanileyo, nekulula ukuyisebenzisa xa sishumayela. USathana okanye abantu abanakuze bakwazi ukuyitshabalalisa iBhayibhile.
UYEHOVA UYE WALILONDOLOZA IGAMA LAKHE
12. Yiyiphi indima edlalwe yiNguqulelo Yehlabathi Elitsha ekulondolozeni igama likaThixo?
12 UYehova uThixo uye waqiniseka ukuba igama lakhe liyalondolozwa eBhayibhileni. INguqulelo Yehlabathi Elitsha idlala indima ephambili kule nkalo. Kwintshayelelo yayo, ikomiti yabaguquleli abazinikeleyo yathi: “Eyona nkalo ibalulekileyo ngale nguqulelo kukubuyisela kwayo igama likaThixo kwindawo yalo efanelekileyo eBhayibhileni. Oko kuye kwenziwa ngokusebenzisa igama eliqhelekileyo elithi ‘Yehova’ izihlandlo ezingama-6 973 kwiZibhalo zesiHebhere nezingama-237 kwiZibhalo ZamaKristu ZesiGrike.” Ngoku, le nguqulelo yeBhayibhile ifumaneka ngeelwimi ezingaphezu kwe-116, yaye sekuprintwe ezingaphezu kwe-178 545 862.
13. Kutshiwo njani ukuba abantu babelazi igama likaThixo ukususela ekudalweni kwabo?
13 Abantu babelazi igama likaThixo ukususela ekudalweni kwabo. UAdam noEva babelazi, yaye babekwazi nokulibiza. Xa uHam engazange amhlonele uyise emva komkhukula, uNowa wathi: “Makabongwe uYehova, uThixo kaShem, uKanan [unyana kaHam] abe likhoboka lakhe.” (Gen. 4:1; 9:26) NoThixo wazichaza wathi: “NdinguYehova. Lilo elo igama lam; andiluniki omnye uzuko lwam.” Waphinda wathi: “NdinguYehova, akakho omnye. Ngaphandle kwam akukho Thixo.” (Isa. 42:8; 45:5) UYehova uye waqiniseka ukuba igama lakhe liyalondolozwa nokuba abantu emhlabeni wonke bayalazi. Lilungelo ngokwenene eli sinalo lokusebenzisa igama likaYehova siphinde sibe ngamaNgqina akhe! Eneneni sithi: “Egameni loThixo wethu siya kuphakamisa iibhanile zethu.”—INdu. 20:5.
14. Ngaphandle kwaseBhayibhileni, yiyiphi enye indawo elifumaneka kuyo igama likaThixo?
14 Igama likaThixo alifumaneki eBhayibhileni kuphela. Kukho iLitye lakwaMowabhi, elafunyanwa eDhiban (Dibon), malunga neekhilomitha ezingama-21 kwimpuma yoLwandle Olufileyo. Eli litye likhankanya uKumkani uOmri wakwaSirayeli lize lichaze icala loKumkani uMesha wakwaMowabhi ngokuvukela kwakhe uSirayeli. (1 Kum. 16:28; 2 Kum. 1:1; 3:4, 5) Kodwa eyona nto ibangela umdla ngeli Litye lakwaMowabhi kukuba linegama likaThixo, elibhalwe ngoonobumba beTetragrammaton. Le ndlela ivela ngokuphindaphindiweyo kwiileta zikaLakishe ezavunjululwa kwaSirayeli.
15. Yintoni iSeptuagint, yaye yabakho njani?
15 Abaguquleli beBhayibhile bokuqala baba nenxaxheba ekulondolozweni kwegama likaThixo. Emva kokuthinjelwa eBhabhiloni ukususela ngowama- 607 B.C.E. ukusa kowama-537 B.C.E., amaYuda amaninzi akazange abuyele kwaYuda nakwaSirayeli. Ngenkulungwane yesithathu ngaphambi kweXesha Eliqhelekileyo, eAlexandriya, eYiputa ekwakuhlala amaYuda amaninzi ngoko, kwafuneka ukuba iZibhalo zesiHebhere awayenazo ziguqulelwe kwisiGrike, ulwimi olwaluthethwa ziintlanga ngeentlanga ngoko. Loo nguqulelo, ekuthiwa yiSeptuagint yagqitywa kwinkulungwane yesibini Ngaphambi kweXesha Eliqhelekileyo. Ezinye iikopi zayo zazinegama likaYehova elibhalwe ngesiHebhere.
16. Yenza umzekelo wokusetyenziswa kwegama likaThixo kwincwadi eyapapashwa okokuqala ngowe-1640.
16 Incwadi yokuqala eyapapashwa kumathanga eNgilani aseMerika yaba yinguqulelo yeeNdumiso eyayinegama likaThixo ekuthiwa yiBay Psalm Book. Yaguqulelwa ngowe-1640 ngesiNgesi isuswa kwisiHebhere. Isebenzisa igama likaThixo elikwiNdumiso 1:1, 2, yathi: “usikelelwe umntu” ongahambiyo ngecebo labangendawo, ‘kodwa oyoliswa ngumthetho kaYehova.’ Ukuze ufumane inkcazelo engakumbi ngokuphathelele igama likaThixo, funda incwadana enemifanekiso ethi Igama LikaThixo Eliya Kuhlala Likho Ngonaphakade.
UYEHOVA ULONDOLOZA INYANISO YOKOMOYA
17, 18. (a) Yintoni inyaniso? (b) Iquka ntoni ‘inyaniso yeendaba ezilungileyo’?
17 Sivuyiswa kukukhonza ‘uYehova uThixo wenyaniso.’ (INdu. 31:5) Yintoni inyaniso? Zizo zonke izibakala eziphathelele into ethile. NgesiHebhere, ulwimi lokuqala eyabhalwa ngalo iBhayibhile, igama eliguqulelwa ngokuthi “inyaniso” libhekisela kwinto eyinyaniso, enokuthenjwa, ethembekileyo, okanye echanileyo. Igama lesiGrike eliguqulelwe ngokuthi “inyaniso” libhekisela kwizibakala ezichanileyo okanye into efanelekileyo nelungileyo.
18 UYehova uye wayilondoloza inyaniso yokomoya wenza nokuba ulwazi esilufumanayo ngayo luye lusanda ngakumbi. (2 Yoh. 1, 2) Siya siyiqonda ngokuthe ngcembe inyaniso kuba “umendo wamalungisa unjengokukhanya okuqaqambileyo okuya kukhanya ngokukhanya de kube semini emaqanda”! (IMize. 4:18) Ewe, sivumelana ngokupheleleyo noYesu, owathi xa ethandaza: “Ilizwi lakho liyinyaniso.” (Yoh. 17:17) IBhayibhile iqulethe ‘inyaniso yeendaba ezilungileyo,’ equka zonke iimfundiso zamaKristu. (Gal. 2:14) Ezi mfundiso ziquka izibakala eziphathelele igama likaThixo, ulongamo lwakhe, idini lentlawulelo likaYesu, uvuko noBukumkani. Ngoku siza kuqwalasela indlela uThixo aye wayilondoloza ngayo inyaniso phezu kwazo nje iinzame zikaSathana zokuyifihla.
UYEHOVA UTHINTELA USATHANA EKUFIHLENI INYANISO
19, 20. Wayengubani uNimrodi, yaye yintoni awayezimisele ukuyenza suka yasilela?
19 Emva komkhukula, kwakukho intetho ethi: “Kanye njengoNimrodi umzingeli onamandla ngokuchasene noYehova.” (Gen. 10:9) Njengomntu olwa noYehova uThixo, enyanisweni uNimrodi wayenqula uSathana nqwa nabo bachasi uYesu awathi ngabo: “Nina niphuma kuyihlo uMtyholi, yaye nithanda ukwenza ngokweminqweno kayihlo. Yena . . . akemi enyanisweni.”—Yoh. 8:44.
20 UNimrodi wayelawula iBhabheli nezinye izixeko eziphakathi komlambo iTigris nomEfrate. (Gen. 10:10) Umele ukuba waqalisa ukwakha iBhabheli nenqaba yayo malunga nowama-2269 B.C.E. Nxamnye nokuthanda kukaYehova bokuba abantu basasazeke emhlabeni, abo bakhi bathi: “Yizani! Masizakhele isixeko kwanenqaba encopho yayo ifikelela emazulwini, size sizenzele igama elidumileyo, kuba hleze sichithakale emhlabeni wonke.” Kodwa loo msebenzi wasilela kuba uThixo “waluduba ulwimi lomhlaba wonke” baza bachithachitheka abakhi. (Gen. 11:1-4, 8, 9) Ukuba ngokwenza loo nqaba uSathana wayecebe ukumanya lonke uluntu ukuze lunqule yena, wakha phantsi isitya sizele. Ukutyhubela imbali, uYehova uye walulondoloza unqulo lokwenyaniso, ibe luya lusiba nochatha suku ngalunye.
21, 22. (a) Kutheni unqulo lobuxoki lungazange luphumelele ekusongeleni olokwenyaniso? (b) Yintoni esiza kuxubusha ngayo kwinqaku elilandelayo?
21 Unqulo lobuxoki alusoze luphumelele ekusongeleni olo luyinyaniso. Ngoba? Kaloku uMyaleli wethu Ozukileyo uye waqiniseka ukuba uyayilondoloza iBhayibhile, ibe abantu bayalazi igama lakhe nenyaniso. (Isa. 30:20, 21) Siyavuyiswa kukukhonza uThixo ngokuvisisana nenyaniso, kodwa simele sihlale siphaphile ngokomoya, sithembele ngoYehova ngokupheleleyo ngoxa sithobela ulwalathiso lomoya wakhe oyingcwele.
22 Kwinqaku elilandelayo, siza kuxubusha ngendlela ezaqala ngayo ezinye iimfundiso zobuxoki. Siza kubona indlela ezibhencwa ngayo ziZibhalo. Siza kubona nendlela uMlondolozi wenyaniso, uYehova asisikelele ngayo ngeemfundiso eziyinyaniso eziyinxalenye yelifa lethu lokomoya ngoku.


text:
1:1 Ngomnyaka wesibini kaDariyo ukumkani, ngenyanga yesithandathu, ngosuku lokuqala enyangeni leyo, kwafika ilizwi likaYehova ngoHagayi umprofeti, kuZerubhabheli unyana kaShalatiyeli, ibamba lakwaYuda, nakuYoshuwa unyana kaYotsadaki, umbingeleli omkhulu, lisithi,
1:2 Utsho uYehova wemikhosi ukuthi, Aba bantu bathi, Asikabi lixesha lokuba kuziwe, asikabi lixesha lokuba yakhiwe indlu kaYehova.
1:3 Kwafika ke ilizwi likaYehova ngoHagayi umprofeti, lisithi,
1:4 Lixesha na kuni nina, lokuba nihlale ezindlwini zenu zalekiwe, ibe le ndlu yam yona ilinxuwa?
1:5 Kaloku ke, utsho uYehova wemikhosi ukuthi, Zigqaleni iindlela zenu.
1:6 Nahlwayela kakhulu, ningenise kancinane; niyadla, ningahluthi; nisela, ninganeli kukusela; nambatha, ningevi ntsitho; noziqeshisayo uziqeshisela ukuba agalele engxoweni enezikroba.
1:7 Utsho uYehova wemikhosi ukuthi, Iindlela zenu zigqaleni.
1:8 Nyukani niye kweleentaba, nize nemithi, niyakhe indlu le; ndokholiswa ke yiyo, ndizizukise; utsho uYehova.
1:9 Nalindela into eninzi, nantso isuke yaba yinto encinane; nithe nakuza nayo ekhaya, ndayiphephetha. Ngani ke? utsho uYehova wemikhosi; ngenxa yendlu yam, yona le ilinxuwa, nibe nina elowo ebalekela endlwini yakhe.
1:10 Ngenxa yoko, ngenxa yenu, izulu liyala nombethe, nomhlaba wala neendyebo zawo.
1:11 Ndabiza ukoma phezu kwelizwe, naphezu kweentaba, naphezu kwengqolowa, naphezu kwewayini entsha, naphezu kweoli, naphezu kwezinto zonke eziphuma emhlabeni, naphezu kwabantu, naphezu kweenkomo, naphezu kokuxelenga konke kwezandla.
1:12 Baliphulaphula ke ooZerubhabheli unyana kaShalatiyeli, noYoshuwa unyana kaYotsadaki, umbingeleli omkhulu, namasalela onke abantu, ilizwi likaYehova uThixo wabo, ngokwamazwi kaHagayi umprofeti, njengoko wayemthumile uYehova uThixo wabo; boyika abantu ebusweni bukaYehova.
1:13 Wakuthetha uHagayi umthunywa kaYehova ukuthunywa kwakhe nguYehova ebantwini, wathi, Ndinani, utsho uYehova.
1:14 UYehova wawuvuselela umoya kaZerubhabheli unyana kaShalatiyeli, ibamba lakwaYuda, nomoya kaYoshuwa unyana kaYotsadaki, umbingeleli omkhulu, nomoya wamasalela onke abantu. Beza ke, bawenza umsebenzi endlwini kaYehova wemikhosi, uThixo wabo,
1:15 ngosuku lwamashumi omabini anesine lwenyanga yesithandathu, ngomnyaka wesibini kakumkani uDariyo.
2:1 Ngenyanga yesixhenxe, ngosuku lwamashumi amabini analunye enyangeni leyo, kwafika ilizwi likaYehova ngoHagayi umprofeti, lisithi,
2:2 Khawuthethe kuZerubhabheli unyana kaShalatiyeli, ibamba lakwaYuda, nakuYoshuwa unyana kaYotsadaki, umbingeleli omkhulu, nakumasalela abantu, uthi,
2:3 Ngubani na kuni apha oseleyo, owayibonayo le ndlu isesebuqaqawulini bayo bokuqala? Niyibona iyintoni na ke ngoku? Ayinjengento engento na emehlweni enu?
2:4 Noko ke ngoku yomelela, Zerubhabheli, utsho uYehova; womelele, Yoshuwa nyana kaYotsadaki, mbingeleli mkhulu; nomelele, nonke bantu belizwe, utsho uYehova, nisebenze; ngokuba ndinani, utsho uYehova wemikhosi.
2:5 Ilizwi elo, ndanqophisana nani ngalo ekuphumeni kwenu eYiputa, ndisaligcinile, noMoya wam umi phakathi kwenu; musani ukoyika.
2:6 Ngokuba uYehova wemikhosi utsho ukuthi, Kusaya kuba kanye, umzuzwana ke, ndinyikimise izulu, nehlabathi, nolwandle, nomhlaba owomileyo;
2:7 ndizinyikimise zonke iintlanga, zifike izinto ezinqwenelekayo zeentlanga zonke, ndiyizalise le ndlu ngobuqaqawuli; utsho uYehova wemikhosi.
2:8 Isilivere yeyam, igolide yeyam; utsho uYehova wemikhosi.
2:9 Buya kuba bukhulu ubuqaqawuli bamva bale ndlu, ngaphezu kobokuqala, utsho uYehova wemikhosi; kuyo ke le ndawo ndiya kunika uxolo; utsho uYehova wemikhosi.
2:10 Ngosuku lwamashumi omabini anesine lwenyanga yesithoba, ngomnyaka wesibini kaDariyo, kwafika ilizwi likaYehova ngoHagayi umprofeti, lisithi,
2:11 Utsho uYehova wemikhosi ukuthi, Khawubuze umyalelo kubabingeleli, uthi,
2:12 Yabonani, umntu ephethe inyama engcwele ngesondo lengubo yakhe, afike ngesondo lakhe esonkeni, nasentweni ephekiweyo, nasewayinini, naseolini, nasentweni nokuba yiyiphi edliwayo, yongcwaliseka na? Baphendula ababingeleli bathi, Hayi.
2:13 Wathi ke uHagayi, Ukuba uthe wafika oyinqambi ngenxa yomfi, kwezo zinto zonke, zoba ziinqambi na? Baphendula ababingeleli bathi, Zoba ziinqambi.
2:14 Waphendula uHagayi wathi, Banjalo ke aba bantu, lunjalo ke olu hlanga ebusweni bam; utsho uYehova; unjalo ke wonke umsebenzi wezandla zabo, nento abayisondezayo khona apho iyinqambi.
2:15 Kaloku ke khanigqale, nithabathele kule mini, nibhekise emva, kungekabekwa litye lityeni etempileni kaYehova;
2:16 nithabathele kwelo xesha, xa umntu ebefike esitheni esimilinganiso imashumi mabini, asuke afumane libe linye ishumi; xa ebefika emkhumbini wokukhongozela iwayini, eza kukha imilinganiso emashumi mahlanu, asuke afumane amashumi amabini.
2:17 Ndanibetha ngembabala, nangexoshomba, nangesichotho, kuyo yonke imisebenzi yezandla zenu; noko ke akubangakho namnye kuni ubuyela kum; utsho uYehova.
2:18 Khanigqale, nithabathele kule mini, nibhekise emva, nithabathele kusuku lwamashumi omabini anesine lwenyanga yesithoba kususela kuloo mini yokusekwa kwetempile kaYehova; gqalani ke.
2:19 Isekho yinina imbewu eqongeni? Hayi, akuxakathanga nto, kude kwesa kumdiliya, nomkhiwane, nomrharnate, nomnquma. Ndithabathele kule mini, ndiya kusikelela.
2:20 Kwafika ilizwi likaYehova ngokwesibini kuHagayi, ngosuku lwamashumi omabini anesine enyangeni leyo, lisithi,
2:21 Thetha kuZerubhabheli ibamba lakwaYuda, uthi, Ndiya kulinyikimisa izulu nehlabathi,
2:22 ndiyibhukuqe itrone yezikumkani, ndikutshabalalise ukomelela kwezikumkani zeentlanga; ndizibhukuqe iinqwelo zokulwa nabakhweli bazo, kuwe amahashe nabakhweli bawo; elowo awiswe likrele lowabo.
2:23 Ngaloo mini, utsho uYehova wemikhosi, ndiya kukuthabatha, Zerubhabheli nyana kaShalatiyeli, mkhonzi wam, utsho uYehova, ndikumise ngokomsesane wokutywina; kuba ndikunyule; utsho uYehova wemikhosi.


text:
OKO KUFUNDISWA YIBHAYIBHILE
Ukulalana Ngaphambi Komtshato
Ngaba kukho into ephosakeleyo ngokulalana ngaphambi komtshato?
“Kaloku kukuthanda kukaThixo, ukuba . . . nikhwebuke kuhenyuzo.”
—1 Tesalonika 4:3.
OKO KUTHETHWA NGABANTU
Kwezinye iindawo kuvumelekile ukulalana kwabantu abangatshatanga abakubudala obufanelekileyo. Ukanti kwezinye, kwamkelekile ukulalana kwabantwana abakwishumi elivisayo.
OKO KUFUNDISWA YIBHAYIBHILE
IBhayibhile isebenzisa igama elithi “uhenyuzo” xa ibhekisela kuzo zonke izenzo zokwabelana ngesondo ezenziwa ngabantu abangatshatanga. UThixo ulindele ukuba abanquli bakhe ‘bakhwebuke kuhenyuzo.’ (1 Tesalonika 4:3) Uhenyuzo lubalwa phakathi kwezono ezinzulu ezinjengokukrexeza, ukusebenzelana nemimoya, ukunxila, unqulo-zithixo, ukubulala nobusela.
KUTHENI UFANELE UBE NOMDLA
Sinye isizathu, iBhayibhile isilumkisa ngelithi “uThixo uya kubagweba abahenyuzi.” (Hebhere 13:4) Okona kubalulekileyo kukuba xa sithobela imithetho kaThixo ethetha ngokuziphatha, sibonisa ukuba siyamthanda uYehova uThixo wethu. (1 Yohane 5:3) Yena uyabasikelela abo bathobela imiyalelo yakhe.
Ngaba kulungile ukuba abantu abangatshatanga babelane ngesondo nangayiphi na indlela?
“Uhenyuzo nako konke ukungahlambuluki nokubawa makungakhe kukhankanywe kwaukukhankanywa phakathi kwenu.”
—Efese 5:3.
OKO KUTHETHWA NGABANTU
Abantu abaninzi bathi ngaphandle kokulalana, akukho nto iphosakeleyo ngokwabelana ngesondo ngezinye iindlela nomntu ongatshatanga naye.
OKO KUFUNDISWA YIBHAYIBHILE
IBhayibhile xa ithetha ngokwabelana ngesondo kwabantu abangatshatanga ayithethi nje kuphela ngohenyuzo kodwa iquka ‘ukungahlambuluki nehambo evakalala.’ (2 Korinte 12:
Eyona nto ithethwa yiBhayibhile kukuba ukwabelana ngesondo kokwabantu abatshatileyo kuphela, indoda nebhinqa. Kwakhona iBhayibhile iyayigweba ‘inkanuko [yokunyoluka] yesini.’ (1 Tesalonika 4:5) Ithetha ukuthini loo nto? Makhe senze umzekelo osebenza ngokufanayo kwindoda nakwibhinqa: Ibhinqa lisenokuzimisela ukuba lingalali nendoda yalo, kodwa babelane ngesondo ngenye indlela. Ngokwenza oko babonisa ukuba banenkanuko okanye babawela into engeyiyo eyabo. Ngenxa yoko, banetyala ‘lenkanuko [yokunyoluka] yesini.’ Umnqweno onjalo uyagwetywa yiBhayibhile.
Singakuphepha njani ukwabelana ngesondo xa singatshatanga?
“Sabani kulo uhenyuzo.”—1 Korinte 6:18.
KUTHENI UFANELE UBE NOMDLA
IBhayibhile ithi, abo balalana ngaphambi komtshato basengozini yokulahlekelwa bubuhlobo noThixo.
OKO KUFUNDISWA YIBHAYIBHILE
IBhayibhile ithi ‘masisabe kulo uhenyuzo.’ (1 Korinte 6:
Ukuba iingqondo zethu sizingxala ngeengcinga ezimbi, oko kunobangela ukuba siziphathe kakubi ekugqibeleni. (Roma 8:
Funda Okungakumbi
Ngaba Akukho Ngxaki Xa Isibini Sihlalisana?
Funda ukuba ithini iBhayibhile ngothando, ukwabelana ngesondo nokuhlalisana.


text:
Into Enokwenziwa Ngabazali
“Abantwana babexinene eklasini! Kwakungekho moya befuthaniselekile bubushushu.”—ULuis, eBolivia.
“Isikolo sethu sasinootitshala abambalwa, ngoko babengakwazi ukunikela ingqalelo kumntwana ngamnye. Kwakungekho zimaphu, ilebhu ingenazixhobo, nkqu nethala leencwadi.”—UDorcus, eMyanmar.
“Kootitshala bam abaninzi kwakunzima ukulawula abantwana eklasini. Maxa wambi abantwana babengalawuleki, nto leyo yayisenza kube nzima ngakumbi ukufunda.”—UNina, eMzantsi Afrika.
NJENGOKUBA ezi ngxelo zingasentla zibonisa, imeko yezinye izikolo yenza kube nzima ngakumbi ukufunda. Njengomzali, yintoni onokuyenza ukunceda abantwana bakho bafunde kakuhle phezu kwazo nje iingxaki ezikhoyo? Nanga amanye amacebiso.
Khangela Into Onokuyenza.
Kunokulibala ziingxaki—ezingaphaya kwamandla akho—yenza oko kusemandleni akho. Xa kubonakala ukuba umntwana wakho uyoyiswa sisifundo esithile okanye usindwa ngumsebenzi wesikolo owenzelwa ekhaya okanye awufumana esikolweni, zama ukuthetha naye ukuze nifune isicombululo. Ngokomzekelo, ngaba akufuneki umenzele indawo efanelekileyo yokufunda ekhaya? Ngaba ufuna uncedo ukuze azenzele ucwangciso ukuze afeze umsebenzi omninzi? Ngaba uya kuncedakala xa enokufumana umntu wokumnceda kwezo zifundo? Ukuze ufumane amacebiso angakumbi, usenokuthetha notitshala wakhe. Mjonge njengehlakani lakho, kungekhona utshaba.
Nceda umntwana angayilibali eyona nto ayifuna kwimfundo.
Imfundo mayibe yinto yokunceda umntwana akwazi ukusingatha iimbopheleleko anazo xa emdala. Eyona nto iphambili kuye mayingabi kukuzizuzela ubutyebi kuyo. Noko ke, uphando lubonisa ukuba yiloo nto kanye abajonge kuyo abantwana abaninzi—ukuzuza ubutyebi. IBhayibhile ikhuthaza ukuba silungelelane kwindlela esikujonga ngayo ukuba nezinto. Nakuba ivuma ukuba “imali iyakhusela,” iphinda ilumkise ngeli “abo bazimisele ukuba zizityebi” abayi kulufumana ulonwabo lokwenene.—INtshumayeli 7:12; 1 Timoti 6:9.
Imfundo mayibe yinto yokunceda umntwana akwazi ukusingatha iimbopheleleko anazo xa emdala
Vumela umntwana afunde ukujamelana nobunzima.
Ootitshala abaninzi bathi nakuba kukho abantwana besikolo ekunzima ukusebenzisana nabo, kukwakho nabazali ekunzima ngakumbi kunabo. Abanye abazali bakhawuleza bagxuphuleke baze baqhankqalaze xa umntwana wabo esiba sengxakini okanye engaqhubi kakuhle esikolweni. Ngokomzekelo, iphephancwadi iTime lichaza ngomnye unjingalwazi wasekholeji owayefundisa abantwana ababesithi “xa bengapasanga bavele baqubule iselfowuni bafowunele abazali kanye apho eklasini emva koko bayinike yena kuba abazali befuna ukuthetha naye. Abanye babemxelela ezimpondweni ukuba bahlawule imali eninzi ukuze abantwana babo bafunde bebonisa ukuba akukho nto bayilindeleyo ngaphandle kokuba abantwana babo baphumelele emagqabini.”
Ootitshala abaninzi bathi nakuba kukho abantwana besikolo ekunzima ukusebenzisana nabo, kukwakho nabazali ekunzima ngakumbi
Abazali abanjalo ababancedi abantwana babo. Enyanisweni, “kunokubahlangula,” babavalela amathuba “okujamelana nezigqibo zobuyatha ezibangele bangaphumeleli baze balungise umonakalo,” ubhala atsho uPolly Young-Eisendrath kwincwadi yakhe ethi The Self-Esteem Trap. Wongeza athi: “Ukuba abazali bathanda ukugxuphuleka bazithathele kubo iingxaki zabantwana babo, ngabo abaya kuzazi iindlela zokucombulula ngoxa abantwana besala bengoohata.”
Lungelelana kwindlela oyisukela ngayo imfundo.
Njengoko sekutshiwo ngasentla, imfundo inokunceda umntwana wakho akwazi ukuzimela naxa emdala. (Genesis 2:24) Kodwa yimfundo engakanani efunekayo ukuze kuphunyezwe olo sukelo?
Musa ukulindela ukuba umntwana wakho umele aye eyunivesithi ukuze akwazi ukuziphilisa. Zikho nezinye iindlela ezingafuni imali eninzi. Yinyaniso ukuba kwezinye iimeko abantu abanobuchule bokwenza izinto ngezandla banokuphila ubomi obubhetele ngaphezu kwabantu abaphumelele eyunivesithi.
Undoqo: Namhlanje abantwana bajamelana neengxaki ezazingekho kwiminyaka embalwa yamashumi eyadlulayo, yaye nezikolo abafunda kuzo zinabantwana abangafezekanga. Kodwa umntwana wakho unako ukuphumelela ukuba uyamxhasa! Njengentsapho, kutheni ningaxubushi amacebiso afumaneka kwiphepha 3 ukusa kwele-7 leli phephancwadi?
Funda Okungakumbi
Ukuqeqesha Abantwana Abafakisayo Ukuze Balungele Ukuba Ngabantu Abadala
Ngaba umntwana wakho omkhulisayo uyafikisa? Ukuba kunjalo, unokumnceda njani ukuba akulungele ukuba ngumntu omdala?
Indlela Yokuqeqesha Abantwana
Umzekelo kaYesu unokukunceda njani ube ngumzali ophumelelayo?


text:
IMBONISELO (YOKUFUNDISA) JULAYI 2016
Le Mboniselo inamanqaku aza kufundwa ngoAgasti 29 ukuya kuSeptemba 25, 2016.
Bazinikela Ngokuvumayo—EGhana
Ukukhonza apho kukho indingeko yabavangeli boBukumkani, kunamahla-ndinyuka, kodwa kukwanazo neengenelo ezininzi.
Funa UBukumkani, Kungekhona Izinto
UYesu uchaza isizathu sokuba simele singazithandi izinto eziphathekayo.
Kutheni Simele ‘Sihlale Silindile’?
Izinto ezintathu ezinokulwenza buthathaka ukholo lwethu ukuba asilumkanga.
“Musa Ukoyika. Mna Ngokwam Ndiza Kukunceda”
UYehova uzingqine engumhlobo othembekileyo xa sinexhala naxa sijongene nobunzima.
Ukuba Nombulelo Ngobubele Obungasifanelanga BukaThixo
Yiyiphi eyona ndlela ibalaseleyo uThixo abubonakalise ngayo ububele obungasifanelanga ebantwini?
Shumayela Iindaba Ezilungileyo Zobubele Obungasifanelanga
Ukushumayela ‘iindaba ezilungileyo zoBukumkani’ kububalaselisa njani ububele obungasifanelanga bukaThixo?
Imibuzo Evela Kubafundi
Kuthetha ntoni ukudityaniswa kweenduku ezimbini okuchazwe kuHezekile isahluko 37?


text:
IMIBUZO YEBHAYIBHILE IYAPHENDULWA
Ngubani igama likaThixo?
Bonke abantu banamagama. Nkqu nezilwanyana zasekhaya sizipha amagama! Ngaba ke ngoko asifanele silindele ukuba noThixo abe nelakhe igama? EBhayibhileni, uThixo ubizwa ngezibizo ezininzi, njengesithi uThixo uSomandla, iNkosi enguMongami nesithi uMdali, kodwa ke unalo igama lakhe.—Funda uIsaya 42:8.
Iinguqulelo ezininzi zeBhayibhile zinalo igama likaThixo kwiNdumiso 83:18. Ngokomzekelo, kwiNguqulelo Yehlabathi Elitsha YeZibhalo Ezingcwele, le vesi ithi: “Wena, ogama linguYehova, nguwe wedwa Oyena Uphakamileyo phezu komhlaba wonke.”
Kutheni sifanele simbize ngegama lakhe uThixo?
UThixo ufuna simbize ngegama lakhe. Xa sincokola nezalamane okanye abahlobo, sidla ngokubabiza ngamagama abo—ingakumbi xa besivumela ukuba senjenjalo. Ngaba asifanele ke ngoko simbize ngegama lakhe uThixo xa sithetha naye? Ngaphezu koko, uYesu Kristu wathi sifanele silisebenzise igama likaThixo.—Funda uMateyu 6:9; noYohane 17:26.
Noko ke, ukuze sibe ngabahlobo bakaThixo sifanele sazi okungakumbi ngaye kunokwazi nje igama lakhe. Ngokomzekelo, unjani uThixo? Ngaba umntu unokusondela kuThixo? IBhayibhile iyayiphendula le mibuzo.
Funda Okungakumbi
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.


text:
ULUTSHA LUYABUZA
Ndingawulawula Njani Umsindo?
Imibuzo onokuzibuza yona
Uba nawo kangakanani umsindo?
andifane ndibe nawo
ngamaxesha athile
yonke imihla
-
Uba mkhulu kangakanani umsindo wakho?
awubi mkhulu
uba mkhulu
uyagqabhuka
-
Ngubani odla ngokukwenza ube nomsindo?
ngumzali
ngumntwana wakowenu
ngumhlobo
-
Ukuba ufuna ukuwulawula umsindo wakho, eli nqaku lingakunceda! Kuqala, cinga ngezizathu ezibalulekileyo zokuhlala uzolile xa ucatshukiswa.
Kutheni kubalulekile oku
Impilo yakho. IMizekeliso 14:30 ithi: “Intliziyo ezolileyo ibubomi kumzimba.” Ngokwahlukileyo, iJournal of Medicine and Life ithi “umsindo ungakwenza ube nesifo sentliziyo.”
Abahlobo bakho. IBhayibhile ithi: “Musa ukuba liqabane lakhe nabani na onomsindo; yaye ungahlali nomntu obhabhama ngumsindo.” (IMizekeliso 22:24) Ngoko ke, ukuba ungumntu ohlala enomsindo, sukothuka xa abantu bengathandi ukuba kunye nawe. Enye intwazana egama linguJasmine ithi: “Ukuba awukwazi ukuwulawula umsindo wakho, uya kulahlekelwa ngabahlobo yaye abanye abazi kukwazi ukukuncenda.”
Indlela owaziwa ngayo. Omnye umfana ona-17 ogama linguEthan uthi: “Xa ugqajukelwa ngumsindo, uhlala usaziwa njengomntu onjalo.” Zibuze, ‘Ndifuna ukwaziwa njengomntu onjani—umntu ozolileyo okanye umntu onomsindo ohlal’ usempulweni?’ IBhayibhile ithi: “Ozeka kade umsindo unokuqonda okuninzi, kodwa ongenamonde uphakamisa ubudenge.”—IMizekeliso 14:29.
Oko unokukwenza
Cingisisa ngezi zibhalo zilandelayo kunye noko kuthethwa ngabanye, uze uzibuze le mibuzo ilandelayo.
IMizekeliso 29:22 ithi: “Umntu onomsindo uxhokonxa usukuzwano, yaye nabani na otyekele emsindweni unokunxaxha okuninzi.”
“Ndisakhula, kwakunzima ukuwulawula umsindo wam. Ngabantu bakulotata abanale ngxaki, inoba ke nam bandosulele. Kuba nzima ukulawula indlela esivakalelwa ngayo!”—UKerri
Ngaba ndihlala ndinomsindo? Asikwazi kuthi kungenxa yemigudu yethu le nto sineempawu ezintle size siphinde sijike sityhole abazali bethu ngeempawu ezimbi.
IMizekeliso 15:1 ithi: “Impendulo, xa inobulali, isusa umsindo, kodwa ilizwi elibangela intlungu linyusa umsindo.”
“Umele ukwazi ukuzilawula iimvakalelo zakho. Ukuba uzama ukuba ngumntu ozolileyo, awuzi kukhawuleza ugqajukelwe ngumsindo.”—UDaryl
Into oyenza emva kokucatshukiswa yeyona ibalulekileyo.
IMizekeliso 26:20 ithi: “Apho kungekho nkuni uyacima umlilo.”
“Elona yeza lokuphendula umntu obhabhamayo, kukuthetha ngendlela ezolileyo.”—UJasmine.
Amazwi nezenzo zingatshis’ okomlilo.
IMizekeliso 22:3 ithi: “Onobuqili ubona intlekele azifihle, kodwa abangenamava bayadlula baze bafumane isohlwayo.”
“Ngamany’ amaxesha kuye kunyazeleke ukuba ndikhe ndiyokubethwa ngumoya, ndize ndicinge ngaloo nto yenzekileyo. Emva kwethuba elithile, ndiyakwazi ukujongana nayo ndizolile.”—UGary
Liliphi ixesha ekunokuba kuhle ukuba ukhe uyishiye ingxabano ngaphandle kokwenza ngathi uyambaleka loo mntu uxabana naye?
UYakobi 3:2 uthi: “Sonke siyakhubeka izihlandlo ezininzi.”
“Ewe kona, sifanele sizisole ngeempazamo zethu, kodwa ke kufuneka sifunde kuzo. Kufuneka siphakame sivuthulule size silungise apho sisilela khona.”—UKerri.
Icebiso: Zibekele usukelo. Zixelele ukuba uzohlala uzolile kangangexesha elithile—mhlawumbi inyanga. Kufuneka umane uzihlola ukuba uqhuba njani.
Funda Okungakumbi
Indlela Yokulawula Umsindo
Iindlela ezintlanu ezisekelwe eBhayibhileni ezinokukunceda ulawule umsindo.
“Ingqiqo Yomntu Ngokuqinisekileyo Imenza Azeke Kade Umsindo”
Ibali lento eyenzeka kuDavide, ukumkani wakwaSirayeli, lingakunceda ukwazi ukulawula umsindo.
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?


text:
Ukungathathi Cala Kwihlabathi Elahluleleneyo
“Buyiselani . . . izinto zikaThixo kuThixo.”—MATEYU 22:21.
IINGOMA: 33, 137
1. Singamthobela njani uThixo kunye noorhulumente babantu?
IBHAYIBHILE isifundisa ukuba sibathobele oorhulumente babantu, kodwa ikwathi masihlale sithobela uThixo. (IZenzo 5:29; Tito 3:1) Kungenzeka njani oko? UYesu wasinika umgaqo osincedayo sazi ukuba ngubani esimele simthobele. Wathi simele sibuyisele “izinto zikaKesare kuKesare, kodwa izinto zikaThixo kuThixo.” [1] (Jonga umbhalo osekugqibeleni.) (Mateyu 22:21) Sibuyisela “izinto zikaKesare kuKesare” xa sithobela imithetho karhulumente, xa sihlonela amagosa karhulumente, naxa sihlawula irhafu. (Roma 13:7) Kodwa xa urhulumente esiyalela ukuba senze into uThixo angayifuniyo, asivumi. Sekunjalo, oko sisoloko sikwenza ngentlonelo.
2. Sibonisa njani ukuba asithathi cala kwezopolitiko?
2 Enye indlela esibuyisela ngayo “izinto zikaThixo kuThixo” kukungathathi cala kwiipolitiki zeli hlabathi. (Isaya 2:4) Ekubeni uYehova ebavumele oorhulumente babantu ukuba balawule, asibachasi. Kwakhona, asibandakanyeki kuyo nantoni na enento yokwenza nomoya wobuzwe. (Roma 13:1, 2) Asizami kutshintsha oorhulumente, okanye siphembelele iinkokeli zopolitiko, yaye asivoti okanye singenele ezopolitiko.
3. Kutheni simele singathathi cala?
3 Zininzi izizathu zokuba uThixo athi masingathathi cala. Esinye sazo kukuba sixelisa uYesu, owayengeyiyo ‘inxalenye yehlabathi.’ Akazange abandakanyeke kwiipolitiki okanye iimfazwe. (Yohane 6:15; 17:16) Esinye kukuba sixhasa uBukumkani bukaThixo. Ekubeni singaxhasi nabaphi na oorhulumente babantu, sishumayela sinesazela esikhululekileyo xa sisithi buBukumkani bukaThixo kuphela obuya kuzilungisa zonke iingxaki zoluntu. Unqulo lobuxoki luthabatha inxaxheba kwezopolitiko, yaye oku kuyabahlukanisa abantu. Kodwa ekubeni thina singathathi cala, simanyene nabazalwana noodadewethu abasehlabathini lonke.—1 Petros 2:17.
4. (a) Sazi njani ukuba kuseza kuba nzima ukungathathi cala? (b) Kutheni simele siziqeqeshe kwangoku ukuhlala singathathi cala?
4 Kusenokwenzeka ukuba sihlala kwindawo apho abantu bengalindelanga ukuba sithathe icala kwezopolitiko. Kodwa njengoko sisiya sisondela ekupheleni kwenkqubo yezinto kaSathana, kuza kuya kusiba nzima ukungathathi cala. Namhlanje abantu sele ‘bengayifuni kwaphela imvisiswano yaye baneentloko ezilukhuni,’ ibe baseza kwahlukana nangakumbi. (2 Timoti 3:3, 4) Abanye kubazalwana bethu sele bechatshazelwa kukutshintsha ngokukhawuleza kweemeko zopolitiko kumazwe abo. Yiloo nto simele siziqeqeshe kwangoku ukuze singathathi cala enoba kungavela imeko enzima kangakanani. Makhe sithethe ngezinto ezine ezinokusinceda.
BAJONGE OORHULUMENTE NGENDLELA UYEHOVA ABAJONGA NGAYO
5. UYehova ubajonga njani oorhulumente babantu?
5 Enye indlela yokuziqeqesha ukuba sihlale singathathi cala, kukubajonga oorhulumente babantu ngendlela uYehova abajonga ngayo. UYehova akazange abanike igunya lokuzilawula abantu xa wabadalayo. (Yeremiya 10:23) Bonke abantu ubajonga njengentsapho enye. Kodwa oorhulumente baye babahlukanisa abantu, kuba besithi olwabo uhlanga lubhetele. Naxa oorhulumente bebonakala belungile, abakwazi ukulungisa zonke iingxaki zabantu. Baye bazingqina beziintshaba zoBukumkani bukaThixo, obuqalise ukulawula ukususela ngo-1914. Kungekudala, obu Bukumkani buya kubatshayela bonke oorhulumente babantu.—Funda iNdumiso 2:2, 7-9.
Ziqeqeshe kwangoku ukungathathi cala enoba kungavela imeko enzima
6. Simele sibaphathe njani abo banegunya eburhulumenteni?
6 UThixo ubavumele oorhulumente babantu ukuba baqhubeke bekho, kuba bagcina uxolo nocwangco. Oku kusinceda sishumayele iindaba ezilungileyo zoBukumkani bukaThixo. (Roma 13:3, 4) UThixo ude athi masibathandazele abo basemagunyeni ukuze simkhonze ngoxolo. (1 Timoti 2:1, 2) Xa singaphathwa kakuhle sinokucela uncedo lwabasemagunyeni. Wenza kanye oko uPawulos. (IZenzo 25:11) Nakuba iBhayibhile isithi uSathana ngumlawuli woorhulumente, ayitsho ukuba mntu ngamnye onegunya eburhulumenteni ulawulwa nguye. (Luka 4:5, 6) Ngoko asimele sithi mntu uthile eburhulumenteni ulawulwa nguMtyholi. IBhayibhile ithi asimele sithethe kakubi ngabanye.—Tito 3:1, 2.
7. Yiyiphi indlela yokucinga esimele siyiphephe?
7 Sithobela uThixo ngokungaxhasi nawuphi na umlawuli okanye iqela lezopolitiko, naxa izimvo zabo zisenokuba luncedo kuthi. Kusenokungasoloko kulula oku. Ngokomzekelo, khawube nombono wabantu bevukela urhulumente oye wabangela ukubandezeleka ebantwini, kuquka namaNgqina kaYehova. Ewe kona, usenokungafaki sandla kuloo mvukelo, kodwa ngaba ubuya kucinga ukuba abo bavukeli benza into efanelekileyo, uze ubanqwenelele impumelelo? (Efese 2:2) Ukuba asifuni kuthatha cala, asimele sivakalelwe kukuba icala elithile lingcono kunelinye. Oku sikubonakalisa ngoko sikuthethayo noko sikwenzayo.
‘LUMKA UKANTI UBE MSULWA’
8. Xa kunzima ukungathathi cala, ‘sinokulumka’ njani nakuba sizigcina ‘simsulwa’?
8 Indlela yesibini yokungathathi cala, ‘kukulumka njengeenyoka ukanti sibe msulwa njengamahobe.’ (Funda uMateyu 10:16, 17.) ‘Silumkile’ xa sizilungiselela kwangaphambili iimeko ezinzima. Yaye siba ‘msulwa’ xa singathathi cala kwezo meko. Makhe sithethe ngezinye zezo meko, noko sinokukwenza ukuze singathathi cala.
9. Simele silumkele ntoni xa sincokola nabanye?
9 Ukuncokola. Simele silumke kakhulu xa abantu beqalisa ukuthetha ngezopolitiko. Ngokomzekelo, xa sincokola nomntu ngoBukumkani bukaThixo, asimele sithi siyavumelana okanye siyaphikisana nembono yeqela okanye inkokeli ethile yezopolitiko. Kunokuba sithethe ngoko kumele kwenziwe ngabantu ukulungisa iingxaki ezikhoyo, simele sibonise ngokusuka eBhayibhileni indlela uBukumkani bukaThixo obuya kuzilungisa ngayo. Ukuba abantu baxambulisana ngemibandela efana nokutshatiswa kwamafanasini okanye ukuqhomfa, simele sibaxelele oko kuthethwa liLizwi likaThixo nendlela esikusebenzisa ngayo ebomini bethu. Ukuba omnye umntu uvakalelwa kukuba imithetho ethile imele isuswe okanye itshintshwe, thina asithathi cala yaye asimnyanzeli ukuba atshintshe uluvo lwakhe.
Hlala uthelekisa oko ukuvayo ‘namazwi aphilileyo’ aseBhayibhileni
10. Sinokuqiniseka njani ukuba asithathi cala xa sibukela okanye sifunda nantoni na kumajelo eendaba?
10 Amajelo eendaba. Ngamanye amaxesha ibali leendaba lisenokubaliswa ngendlela exhasa icala elinye. Oku kuxhaphake kakhulu kumazwe apho amajelo eendaba ephethwe ngurhulumente. Ukuba oonondaba okanye iintatheli zithatha icala, simele silumke singosuleleki. Ngokomzekelo, khawuzibuze, ‘Ngaba ndiyakuthanda ukumamela unondaba othile kuba ndivumelana nezimvo zakhe zopolitiko?’ Ukuze uhlale ungathathi cala, kuphephe ukubukela okanye ukufunda iindaba ezithatha icala kwezopolitiko. Kunoko zama ukufumana iindaba ezingathathi cala. Yaye hlala uthelekisa oko ukuvayo ‘namazwi aphilileyo’ aseBhayibhileni.—2 Timoti 1:13.
11. Kunokuba nzima njani ukungathathi cala xa izinto eziphathekayo esinazo zibaluleke kakhulu kuthi?
11 Ukuthanda izinto eziphathekayo. Xa imali nezinto zethu zibaluleke kakhulu kuthi, sisenokukufumanisa kunzima ukungathathi cala. Emva ko-1970, amaNgqina amaninzi eMalawi kwafuneka ancame zonke izinto awayenazo, kuba ayengavumi ukungenela umbutho wezopolitiko. Okulusizi kukuba, abanye abazange bafune ukuncama ubomi babo obutofotofo. Omnye udade ogama linguRuth ukhumbula oku, “Abanye bahamba nathi ukuya elubhacweni kodwa kamva bangenela umbutho wezopolitiko baza babuyela ekhaya kuba bengafuni ukunyamezela ubunzima kwinkampu yeembacu.” Kodwa uninzi lwabantu bakaThixo alunjalo. Bahlala bengathathi cala nokuba loo nto iphumela ekubeni bangabi namali okanye baphulukane nento yonke ethi bona.—Hebhere 10:34.
12, 13. (a) UYehova ubajonga njani abantu? (b) Sinokuzibona njani xa siqhayisa ngelizwe lethu?
12 Ukuqhayisa. Kuqhelekile ukubona abantu benebhongo yaye beqhayisa ngohlanga, izithethe, isixeko nelizwe labo. Kodwa uYehova akacingi ukuba umntu okanye iqela labantu libhetele kunelinye. Kuye, sonke siyalingana. Ewe kona, uYehova usenze sahluka omnye komnye, yaye oku kwahluka siyakuvuyela. Akalindelanga ukuba sohlukane nezithethe zethu. Sekunjalo, akafuni sicinge ukuba singcono kunabanye.—Roma 10:12.
13 Asimele siqhayise ngelizwe okanye uhlanga lwethu size sicinge ukuba lubhetele kunolunye. Ukuba sivakalelwa ngolo hlobo, kunganzima ngathi ukungathathi cala. Oku kwenzeka ngenkulungwane yokuqala. Abanye abazalwana abangamaHebhere abazange babaphathe kakuhle abahlolokazi abangamaGrike. (IZenzo 6:1) Sinokuzibona njani xa siqalisa ukungenwa kukuqhayisa okulolo hlobo? Ukuba umzalwana okanye udade osuka kwenye indawo ukunika icebiso, ngaba ukhawuleza ucinge ukuba, ‘Senza izinto bhetele apha,’ uze emva koko ungalamkeli? Ukuba kunjalo, khumbula esi siluleko sibalulekileyo: “Ngokuthobeka kwengqondo, nibagqala abanye njengabongamileyo kunani.”—Filipi 2:3.
UYEHOVA UZA KUKUNCEDA
14. Unokusinceda njani umthandazo, yaye nguwuphi umzekelo woko oseBhayibhileni?
14 Indlela yesithathu yokungathathi cala, kukuthembela ngoYehova. Thandazela umoya oyingcwele, oya kukunika umonde nokuzeyisa. Ezi mpawu ziya kukunceda xa kunokwenzeka urhulumente enze into ngokunganyaniseki okanye engekho sikweni. Cela uYehova akuphe ubulumko bokubona imeko enokwenza kube nzima ukuba ungathathi cala. Mcele akuncede wenze okufanelekileyo. (Yakobi 1:5) Usenokuvalelwa okanye wohlwaywe ngenxa yokuthembeka kuYehova. Ukuba kunjalo, thandazela inkalipho ukuze ukwazi ukucacisela abanye ukuba kutheni ungathathi cala. Qiniseka ukuba uYehova uya kukunceda unyamezele.—Funda iZenzo 4:27-31.
Cingisisa ngeZibhalo eziya kukunceda ungathathi cala nezikunceda ube nombono wehlabathi elitsha
15. IBhayibhile inokusinceda njani singathathi cala? (Jonga nebhokisi ethi “ ILizwi LikaThixo Labanceda Abathatha Cala.”)
15 UYehova usinike iBhayibhile ukuze isomeleze. Cingisisa ngeZibhalo eziya kukunceda ungathathi cala. Zama ukuzibethelela engqondweni nokuzikhumbula, kuba ziya kukunceda ukuba kunokwenzeka ungabi nayo iBhayibhile. Zinokulomeleza ithemba lakho ngoko uThixo akutshoyo ngekamva. Siyalidinga eli themba ukuze sikwazi ukunyamezela intshutshiso. (Roma 8:25) Khetha iZibhalo ezikunceda ube nombono wezinto onqwenela ukuzinandipha kwihlabathi elitsha, uze uzibone ulapho.
ZUZA KUBAKHONZI ABANYANISEKILEYO BAKAYEHOVA
16, 17. Sinokufunda ntoni kwimizekelo yabakhonzi bakaThixo abathembekileyo abangazange bathathe cala? (Jonga umfanekiso osekuqaleni.)
16 Into yesine enokusinceda singathathi cala, kukucinga ngemizekelo yabakhonzi abanyanisekileyo bakaYehova. Ngamaxesha okubhalwa kweBhayibhile baninzi ababa nenkalipho, baza benza izigqibo ezabanceda abathatha cala. Cinga ngoShadraki, uMeshaki noAbhednego, abaye bala ukunqula umfanekiso oqingqiweyo owawumela urhulumente waseBhabhiloni. (Funda uDaniyeli 3:16-18.) Le ngxelo yeBhayibhile inceda amaNgqina amaninzi namhlanje ukuba akhaliphe aze angavumi ukunqula iiflegi zamazwe ahlala kuwo. UYesu akazange azibandakanye neepolitiki okanye ezinye izinto ezahlula abantu. Wayesazi ukuba umzekelo wakhe omhle uza kunceda abafundi bakhe. Wathi: “Yomelelani! Mna ndiloyisile ihlabathi.”—Yohane 16:33.
17 Kule mihla yethu baninzi abazalwana abaye abathatha cala. Abanye baye bathuthunjiswa, bavalelwa entolongweni baza babulawa ngenxa yokuhlala kwabo bethembekile kuYehova. Imizekelo yabo inokusinceda sibe nenkalipho. Omnye umzalwana waseTurkey wathi: “UFranz Reiter wayengumzalwana oselula owabulawa ngenxa yokuba esala ukungenela umkhosi kaHitler. Ileta awayibhalela umama wakhe ngobusuku bangaphambi kokufa kwakhe, yabonisa ukholo olumangalisayo nokuthembela kwakhe ngoYehova, yaye ndandifuna ukulandela umzekelo wakhe ukuba kunokwenzeka ndijamelane nemeko enjalo.” [2]—Jonga umbhalo osekugqibeleni.
18, 19. (a) Abazalwana noodade abasebandleni lakho banokukunceda njani ungathathi cala? (b) Uzimisele ukwenza ntoni?
18 Abazalwana noodade abasebandleni lakho banokukunceda ukuba ungathathi cala. Xelela abadala xa ukwimeko enzima. Banokukunika amacebiso asuka eBhayibhileni. Kwakhona, ukuba abanye ebandleni lakho bayayazi imeko yakho, banako ukukukhuthaza. Bacele ukuba bakuthandazele. Nathi simele sibaxhase abazalwana bethu size sibathandazele. (Mateyu 7:12) Ukuze ufumane uludwe lwamagama abazalwana abasentolongweni, jonga inqaku eliku-jw.org/xh elithi “AmaNgqina KaYehova Abanjelwe Ukholo Lwawo—Ngokweengingqi,” elifumaneka phantsi kwendawo ethi, IINDABA > EZOMTHETHO. Khetha amagama ambalwa kolu ludwe, uze ucele uYehova abancede bakhaliphe baze banyaniseke kuye.—Efese 6:19, 20.
19 Njengoko isiphelo sisondela, simele silindele ukuba oorhulumente basinyanzele ukuba sithathe icala. Yiloo nto kanye simele sizimisele kwangoku ukungathathi cala kweli hlabathi lahluleleneyo!
^ [1] (isiqendu 1) Xa uYesu wayethetha ngoKesare wayebhekisela kurhulumente. Ngelo xesha kwakulawula uKesare, ibe wayengoyena mntu unegunya eliphakamileyo.
^ [2] (isiqendu 17) Jonga incwadi ethi AmaNgqina KaYehova—Abavakalisi BoBukumkani BukaThixo, iphepha 662 nebhokisi ethi “Wafela Ukuzukisa UThixo” kwiphepha 150 lencwadi ethi UBukumkani BukaThixo Buyalawula!


text:
“Bazibona” Izinto Ezazithenjisiwe
‘Abazange bayifumane inzaliseko yazo izithembiso, kodwa bazibona zisekude.’—HEBHERE 11:13.
1. Kusinceda ngantoni ukuba nomfanekiso-ngqondweni wezinto esingazange sazibona ngaphambili? (Jonga umfanekiso osekuqaleni.)
UYEHOVA usivave ngesipho sokukwazi ukuba nomfanekiso-ngqondweni wezinto esingazange sazibona ngaphambili. Oku kusinceda silangazelele izinto ezintle esiza kuzifumana kwikamva size senze namacebo okusinceda singangeni engxakini. UYehova uyayazi into eza kwenzeka kwikamva ibe usichazela nezinye zezinto esiza kuzifumana. Nangona singekaziboni okwangoku, siyakwazi ukuba nomfanekiso-ngqondweni wazo size sibe nokholo lokuba ziza kwenzeka.—2 Korinte 4:18.
2, 3. (a) Kungasinceda ngantoni ukuba nomfanekiso-ngqondweni? (b) Yiyiphi imibuzo esiza kuyiphendula kweli nqaku?
2 Kakade ke, ngamanye amaxesha sikhe siphuph’ emini. Ngokomzekelo, intombazana encinci isenokuba nomfanekiso-ngqondweni wayo ikhwele ibhabhathane. Kakade ke, yintsom’ emini leyo! Noko ke, uHana unina kaSamuweli waba nomfanekiso-ngqondweni wezinto ezazinokwenzeka. Wayesoloko ecinga ngemini awayeza kusa ngayo unyana wakhe emnqubeni ukuze asebenze nababingeleli. Eli yayingelophupha nje! Yinto awayezixelele ukuba uza kuyenza. Ukusoloko ecinga ngaloo mini kwanceda uHana wangagungqi kwisithembiso awayesenze kuYehova. (1 Samuweli 1:22) Xa sicinga ngezithembiso zikaYehova, siba nomfanekiso-ngqondweni wezinto eziza kwenzeka nokuba sele kumnyam’ entla.—2 Petros 1:19-21.
3 Kwabanceda ngantoni abantu bakaYehova bamandulo ukusoloko becinga ngezithembiso zakhe? Kutheni kukuhle ukuba nathi sibe nomfanekiso-ngqondweni wobomi xa kuzaliseka izithembiso zikaThixo?
UKHOLO LWABO LOMELELA NANGAKUMBI XA BABECINGA NGEKAMVA
4. Kwakutheni ukuze uAbheli akwazi ukuba nomfanekiso-ngqondweni wekamva eliqaqambileyo?
4 UAbheli waba ngumntu wokuqala ukuba nokholo kwizithembiso zikaYehova. Wayesazi ukuba emva kokuba uAdam noEva bonile, uYehova wathi kwinyoka: “Ndiya kubeka ubutshaba phakathi kwakho nomfazi naphakathi kwembewu yakho nembewu yakhe. Yona iya kukutyumza intloko uze wena uyityumze isithende.” (Genesis 3:14, 15) UAbheli wayengayazi ncam indlela eyayiza kwenzeka ngayo le nto. Kodwa ke inoba wayicinga kaninzi le nto yayithethwe nguThixo. Mhlawumbi wayezibuza ukuba, ‘Inoba ngubani bethu lo uza kwenzakaliswa yinyoka aze ancede abantu bafezeke kwakhona?’ UAbheli wayenokholo lokuba yonke into ethenjiswe nguYehova iza kwenzeka, ibe xa wenza umnikelo, uYehova wawamkela.—Funda iGenesis 4:3-5; namaHebhere 11:4.
5. Kwamnceda ngantoni uEnoki ukucinga ngekamva?
5 Enye indoda eyayinokholo olomeleleyo kuThixo nguEnoki. Wayephila nabantu abangendawo ababethetha “izinto ezothusayo” ngoThixo. Kodwa ke uEnoki wayenesibindi ibe washumayela ngezinto awayezithunywe nguThixo. Waxelela abantu ukuba uYehova uza kubatshabalalisa abangendawo. (Yude 14, 15) Wancedwa yintoni? Mhlawumbi uEnoki wayenomfanekiso-ngqondweni wehlabathi xa wonke umntu ekhonza uYehova.—Funda amaHebhere 11:5, 6.
6. Emva koMkhukula, yintoni ekusenokwenzeka ukuba uNowa wacinga ngayo?
6 UNowa wayenokholo kuYehova, ngoko ke akazange atshabalale ngoMkhukula. (Hebhere 11:7) Ekubeni wayenokholo, uNowa wabingelela ngezilwanyana kuYehova. (Genesis 8:20) Emva koMkhukula, abantu baqala apho babeyeke khona ukuba babi. UNimrod waqalisa ukulawula ibe wafaka abantu umoya wezikhova ukuze bavukele uYehova. (Genesis 10:8-12) Kodwa uNowa yena waqhubeka enokholo olomeleleyo. NjengoAbheli, naye wayeqinisekile ukuba ngenye imini uThixo uza kusisiphula neengcambu isono nokufa. Kusenokwenzeka ukuba uNowa wayenomfanekiso-ngqondweni wehlabathi xa kungekho balawuli bakhohlakeleyo. Nathi sifanele sibe nomfanekiso-ngqondweni welo xesha ekusele kumbovu ukuba lifike!—Roma 6:23.
BABECINGA NGEXESHA LAXA IZITHEMBISO ZIKATHIXO ZIZALISEKA
7. Liliphi ikamva ababenomfanekiso-ngqondweni walo uAbraham, uIsake noYakobi?
7 UAbraham, uIsake noYakobi babenomfanekiso-ngqondweni wekamva elimangalisayo. UYehova wabathembisa ukuba abantu bazo zonke iintlanga babeya kuzisikelela “ngembewu” yabo. (Genesis 22:18; 26:4; 28:14) UThixo wayebathembise nokuba iintsapho zabo zaziza kuba luhlanga olukhulu zize zihlale kwiLizwe elihle Lesithembiso. (Genesis 15:5-7) Ekubeni uAbraham, uIsake noYakobi babesazi ukuba izithembiso zikaYehova ziyinyani, babenomfanekiso-ngqondweni ocacileyo weentsapho zabo seziphila kwelo lizwe. Eneneni, ukususela oko uAdam noEva bonayo, uYehova ebebanceda abakhonzi bakhe abathembekileyo baqonde indlela abantu abaza kuba yiyo xa befezekile.
8. Yintoni eyanceda uAbraham wanokholo olomeleleyo waza wathobela?
8 Ngenxa yokholo olomeleleyo awayenalo uAbraham, wayemthobela uYehova naxa izinto zazingahambi kakuhle. UAbraham nabanye abakhonzi abathembekileyo bakwazi ukuba nomfanekiso-ngqondweni wezithembiso zikaYehova nangona ezinye zazo zazaliseka sebafayo. IBhayibhile ithi: “Bazibona zisekude, bazithakazelela.” (Funda amaHebhere 11:8-13.) UAbraham wayesazi ukuba uYehova wayesoloko ezigcina izithembiso zakhe, ngoko wayeqinisekile ukuba nezithembiso zexesha elizayo wayeza kuzizalisekisa zonke.
Abantu kumaxesha okubhalwa kweBhayibhile babekhangele phambili kwixesha laxa uYehova norhulumente wakhe beza kulawula ngonaphakade emhlabeni
9. Ukukholelwa kuka-Abraham kwizithembiso zikaThixo kwamnceda njani?
9 Ekubeni uAbraham wayezikholelwa izinto awayezithenjiswe nguYehova, waqhubeka esenza izinto ezazifunwa nguye. Ngokomzekelo, washiya ikhaya lakhe eUre waza wangumphambukeli kwizixeko ngezixeko ubomi bakhe bonke. Wayesazi ukuba izixeko ezazimngqongile zaziza kutshabalala kuba abalawuli bazo babengamkhonzi uYehova, ibe akazange ahlale ngokusisigxina kuzo. (Yoshuwa 24:2) Kunoko, wayekhangele phambili kwixesha laxa uYehova nobukumkani bakhe beza kulawula ngonaphakade emhlabeni. Obu bukumkani ‘sisixeko esineziseko zokwenene, sixeko eso esimakhi nomenzi waso unguThixo.’ (Hebhere 11:10) UAbraham, uAbheli, uEnoki, uNowa nabanye babekholelwa kuvuko. Nanini na becinga ngokuphila ngonaphakade emhlabeni omhle, ukholo lwabo kuYehova lwalusomelela nangakumbi.—Funda amaHebhere 11:15, 16.
10. Kwamnceda ngantoni uSara ukuba nombono wezinto zexesha elizayo?
10 USara, umfazi ka-Abraham, wayenokholo olomeleleyo kwizithembiso zikaYehova. Kwanaxa wayesele eneminyaka eyi-90 engenabantwana, wayekhangele phambili ekubeni nomntwana. USara wayenawo nombono wabantwana bakhe besiba luhlanga olukhulu. (Hebhere 11:11, 12) Yintoni eyayimqinisekisa? Kaloku uYehova wathi kumyeni wakhe: “Ndiza kumsikelela ndize ndikunike unyana ngaye; yaye ndiza kumsikelela abe ziintlanga; kuya kuphuma ookumkani bezizwana kuye.” (Genesis 17:16) Kanye njengoko uYehova wayethembisile, uSara waba nonyana onguIsake. Lo mmangaliso wamqinisekisa ukuba nezinye iinkcukacha zesi sithembiso sikaYehova zaziza kuzaliseka. Nathi sinokulomeleza ukholo lwethu ngokuba nombono wezinto ezintle uYehova asithembise zona.
WAYESOLOKO ECINGA NGOMVUZO
11, 12. Yintoni eyabangela uMoses waya emthanda nangakumbi uYehova?
11 UMoses naye wayenokholo kwizithembiso zikaYehova. Wayekhuliswe njengenkosana eYiputa. Kodwa ngenxa yokuba wayemthanda uYehova ngaphezu kwayo nantoni na, uMoses akazange azifunele ubutyebi negunya. Wayefundisiwe ngabazali bakhe abangamaHebhere ngoYehova nangesithembiso sokuba wayeza kukhulula amaHebhere asebukhobokeni, aze awanike iLizwe Lesithembiso. (Genesis 13:14, 15; Eksodus 2:5-10) Okukhona uMoses ecinga ngezi zithembiso, kokukhona wayemthanda kakhulu uYehova.
12 IBhayibhile isixelela ngoko uMoses wayesoloko ecinga ngako: “Ngokholo uMoses, xa wayekhulile, wala ukubizwa ngokuba ungunyana wentombi kaFaro, enyula ukuphathwa kabuhlungu kunye nabantu bakaThixo kunokuziyolisa ngesono okwexeshana, ngenxa yokuba walubalela ungcikivo lukaKristu ekuthini lububutyebi obukhulu ngakumbi kunobuncwane baseYiputa; kuba wayekhangele ngenyameko emvuzweni.”—Hebhere 11:24-26.
13. Kwamnceda ngantoni uMoses ukusoloko ecinga ngezithembiso zikaYehova?
13 Kumele ukuba uMoses wacingisisa ngesithembiso sikaYehova sokukhulula amaHebhere ebukhobokeni. Njengabanye abakhonzi bakaYehova, wayesazi ukuba uYehova uza kubavusa bonke abalele ekufeni. (Yobhi 14:14, 15; Hebhere 11:17-19) Ngoko ke, wayeyazi indlela uYehova abathanda ngayo abantu. Oku kwamenza wamthanda ngakumbi uYehova lwaza nokholo lwakhe lwathi chatha. Kwamnceda wamkhonza uYehova ubomi bakhe bonke. (Duteronomi 6:4, 5) Naxa uFaro wayefuna ukumbulala, uMoses zange oyike. Wayesazi ukuba uYehova wayeza kumvuza kwixesha elizayo.—Eksodus 10:28, 29.
YIBA NOMBONO WEZINTO EZIZA KWENZIWA BUBUKUMKANI BUKATHIXO
14. Baphupha ngantoni abanye abantu ngekamva?
14 Abantu abaninzi xa becinga ngekamva, baphupha ngezinto ezingasoze zenzeke. Ngokomzekelo, abanye abangamahlwempu baphupha ngokuba zizityebi ezingaswele nto. Kodwa iBhayibhile ithi kwihlabathi likaSathana kuya kusoloko kukho ‘iinkathazo nezinto ezenzakalisayo.’ (INdumiso 90:10) Ukanti abanye banombono worhulumente wabantu elungisa iingxaki ezikhoyo. Kodwa iBhayibhile ithi ngurhulumente kaThixo kuphela onokwenza oko. (Daniyeli 2:44) Ibe abantu abaninzi bacinga ukuba ihlabathi alisoze litshintshe. Kodwa iBhayibhile ithi uThixo uza kulitshabalalisa eli hlabathi lingendawo. (Zefaniya 1:18; 1 Yohane 2: 15-17) Abo baphupha ngezinto ezichaseneyo nenjongo kaYehova, baza kudana.
15. (a) Kusinceda ngantoni ukucinga ngezinto uThixo asithembise zona? (b) Yeyiphi eyona nto ukhangele phambili kuyo?
15 UYehova usithembise izinto ezintle zexesha elizayo. Siyavuya xa sicinga ngelo xesha, ibe sifumana amandla okuqhubeka simkhonza. Ngaba sowunawo umbono wezinto uYehova akuthembise zona, enoba uza kuba lapha emhlabeni okanye ezulwini? Ukuba unethemba lokuphila ngonaphakade apha emhlabeni, yiba nombono wakho nezihlobo zakho nisenza lo mhlaba ube yiparadesi entle. Abantu abakhokelayo kulo msebenzi bakukhathalele. Ibe wonke umntu ohlala naye uthanda uYehova njengawe. Yiba nombono wakho usempilweni, udlamkile yaye ungenaxhala lanto. Wonwabile ngenxa yokuba usebenzisa iziphiwo onazo ukunceda abanye bamzukise uYehova. Mhlawumbi unceda nabo bavusiweyo ukuba bamazi. (Yohane 17:3; IZenzo 24:15) Ukucinga ngezi zinto akulophupha nje. Zonke ziza kwenzeka kuba iBhayibhile itsho njalo.—Isaya 11:9; 25:8; 33:24; 35:5-7; 65:22.
THETHA NGEZINTO ONOMNQWENO WOKUZIBONA
16, 17. Kutheni kubalulekile ukuthetha ngezinto ezintle uYehova asithembise zona?
16 Xa sincokola nabazalwana bethu ngezinto esikhangele phambili kuzo kwihlabathi elitsha, siyancedana ukuze sibe nomfanekiso-ngqondweni ocacileyo wekamva. Kakade ke, asiyazi ncam into esiza kuyenza kwihlabathi elitsha. Kodwa xa sithetha ngezinto esikhangele phambili kuzo, sibonisa ukuba sinokholo kwizithembiso zikaYehova. Ngale ndlela, siyakhuthazana ekukhonzeni uYehova kula maxesha anzima, njengoPawulos nabazalwana bakhe baseRoma.—Roma 1:11, 12.
17 Xa ucinga ngekamva uYehova alithembisileyo, awunakusoloko ucinga ngeengxaki onazo. Ngesinye isihlandlo, uPetros wayekhathazekile waza wathi kuYesu: “Khangela! Sishiye zonke izinto saza sakulandela; yintoni okunene esiya kuyifumana?” UYesu wayefuna uPetros nabanye abafundi bacinge ngezinto ezintle ababeza kuzenza kwixesha elizayo. Ngoko wathi kubo: “Xa uNyana womntu ehlala phantsi kwitrone yakhe ezukileyo, nina eniye nandilandela niya kuhlala kwiitrone ezilishumi elinesibini, nigweba izizwe ezilishumi elinesibini zakwaSirayeli. Kwaye wonk’ ubani oshiye izindlu okanye abantakwabo okanye oodade okanye uyise okanye unina okanye abantwana okanye imihlaba ngenxa yegama lam uya kwamkela izihlandlo ezininzi ngakumbi yaye uya kudla ilifa ubomi obungunaphakade.” (Mateyu 19:27-29) Ngoko, uPetros nabanye abafundi baba nombono wabo belawula noYesu emazulwini, benceda abantu abathobekileyo ukuba bafezeke.
18. Kusinceda ngantoni ukuba nombono kaThixo ezizalisekisa izithembiso zakhe?
18 Sifundile ngezinto ezanceda abakhonzi bakaYehova banokholo olomeleleyo. UAbheli waba nomfanekiso-ngqondweni wekamva elihle elithenjiswe nguYehova, yaye ngenxa yokuba nokholo, wathandwa nguye. UAbraham waba nombono wexesha laxa izithembiso zikaYehova ‘ngembewu’ zizaliseka, ngenxa yoko wamthobela kwanaxa kwakunzima kakhulu. (Genesis 3:15) UMoses wayekhangele phambili kumvuzo awayewuthenjiswe nguYehova, yaye oku kwambangela wamthanda waza wathembeka kuye. (Hebhere 11:26) Xa sisiba nombono wexesha laxa uYehova ezizalisekisa zonke izithembiso zakhe, ukholo lwethu luyomelela size simthande ngakumbi. Kwinqaku elilandelayo siza kufunda ngenye indlela okusinceda ngayo ukuba nomfanekiso-ngqondweni wezinto.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 “Musani ukugweba+ ukuze ningagwetywa;
2 kuba ngogwebo enigweba ngalo, niya kugwetywa kwangalo nani;+ nomlinganiselo enilinganisela ngawo, baya kunilinganisela kwangawo nani.+
3 Kutheni, ngoko, ukhangela udiza olukwiliso lomzalwana wakho, kodwa ungawuqwalaseli umqadi okwelakho iliso?+
4 Okanye ungatsho njani na kumzalwana wakho ukuthi, ‘Ndivumele ndikhuphe udiza elisweni lakho’; ngoxa, khangela! umqadi uselisweni lakho?+
5 Mhanahanisindini! Khupha kuqala umqadi kwelakho iliso, yaye uya kwandula ke ubone ngokucacileyo indlela yokukhupha udiza elisweni lomzalwana wakho.
6 “Musani ukukunika izinja+ okungcwele, neeperile zenu ningaziphosi phambi kweehagu, hleze zizinyathele+ ngeenyawo zize zijike ziniqwenge.
7 “Qhubekani nicela,+ niya kunikwa; qhubekani nifuna, niya kufumana; qhubekani ninkqonkqoza,+ niya kuvulelwa.
8 Kuba wonk’ ubani ocelayo uyamkela,+ nalowo ufunayo uyafumana, nalowo unkqonkqozayo uya kuvulelwa.
9 Eneneni, akukho mntu phakathi kwenu onokuthi ukuba unyana wakhe+ ucela isonka—asuke amnike ilitye, andibi kunjalo?
10 Okanye, mhlawumbi, ukuba ucela intlanzi—akayi kumnika inyoka, andibi kunjalo?
11 Ngoko ke, ukuba nina, nangona ningendawo,+ niyakwazi ukunika abantwana benu izipho ezilungileyo, wobeka phi na ke yena uYihlo osemazulwini ukubanika izinto ezilungileyo+ abo bamcelayo!
12 “Zonke izinto, ngoko, enifuna abantu bazenze kuni,+ yenzani ngokunjalo nani kubo; oku, enyanisweni, koko kuthethwa nguMthetho nabaProfeti.+
13 “Ngenani ngesango elimxinwa;+ ngokuba ibanzi kwaye iphangalele indlela esa entshabalalweni, yaye baninzi abangena ngayo;
14 kanti limxinwa isango kwaye imxinwa indlela esa ebomini, yaye bambalwa abayifumanayo.+
15 “Baphapheleni abaprofeti+ bobuxoki abeza kuni ngezambatho zeegusha,+ kodwa ngaphakathi beziingcuka eziqwengayo.+
16 Nobaqonda+ ngeziqhamo zabo. Abantu abahlanganisi iidiliya emeveni okanye amakhiwane enkunzaneni, andibi kunjalo?+
17 Ngokunjalo wonke umthi olungileyo uvelisa isiqhamo esihle, kodwa wonke umthi obolileyo uvelisa isiqhamo esingento yanto;+
18 umthi olungileyo awunako ukuthwala isiqhamo esingento yanto, nomthi obolileyo awunako ukuvelisa isiqhamo esihle.
19 Wonke umthi ongavelisi siqhamo sihle uyagawulwa uze uphoswe emlilweni.+
20 Ngokwenene, ke ngoko, niya kubaqonda ngeziqhamo zabo abo bantu.+
21 “Asingabo bonke abathi kum, ‘Nkosi, Nkosi,’ abaya kungena ebukumkanini bamazulu, kodwa ngulowo wenza+ ukuthanda kukaBawo osemazulwini oya kungena.+
22 Abaninzi baya kuthi kum ngaloo mini, ‘Nkosi, Nkosi,+ asizange na siprofete egameni lakho, sakhupha iidemon egameni lakho, senza imisebenzi emininzi yamandla egameni lakho?’+
23 Ukanti ndiya kwandula ndivume kubo ndithi: Andizange ndinazi!+ Mkani kum, nina benzi bokuchasene nomthetho.+
24 “Ngoko ke wonk’ ubani owevayo la mazwi am aze awenze uya kufaniswa nendoda eyingqondi, eyakha indlu yayo phezu kolwalwa.+
25 Yagaleleka imvula, zafika nezikhukula, yavuthuza nemimoya, yabetha kuloo ndlu, kodwa ayizange idilike, kuba yayisekwe phezu kolwalwa.
26 Ngapha koko, wonk’ ubani owevayo la mazwi am aze angawenzi+ uya kufaniswa nendoda esisidenge,+ eyakha indlu yayo phezu kwentlabathi.
27 Yagaleleka imvula, zafika nezikhukula, yavuthuza nemimoya, yabetha kuloo ndlu+ yaza yadilika, kwaba kukhulu ukuwohloka kwayo.”+
28 Ke kaloku akuwagqiba uYesu la mazwi, zathi khamnqa+ izihlwele yindlela yakhe yokufundisa;
29 kuba wayefundisa njengomntu onegunya,+ kungekhona njengababhali bazo.
Yithumele
Yithumele
Mateyu 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=40&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Okwenzeka Ehlabathini
EHLABATHINI
IWorld Health Organization ithi ukuphefumla umsi wedizili “kunokubangela umhlaza wemiphunga,” kwaye kungade kubangele nomhlaza wesinyi.
E-Antarctica
Kufunyenwe ubungqina bokuba mandulo, kwiAntarctic kwakha kwakhula imithi yesundu neminye imithi ekhula kwiindawo ezingaselunxwemeni. Abantu abaninzi bakholelwa ukuba kwizigidi zeminyaka eyadlulayo, ubusika base-Antartica babungabandi kangako yaye “kwakungabikho qabaka,” ibe amaqondo obushushu akwincam ekumntla nekumzantsi ayengohlukanga kangako kulawo akwi-ikhweyitha.
E-Ireland
Ingxelo epapashwe ngo-2012 nguMbutho Wabefundisi BamaKatolika Ase-Ireland ibonisa ukuba kumaKatolika ekuye kwathethwa nawo kweli lizwe, i-87 pesenti ithi abefundisi bamele bavunyelwe batshate; i-77 pesenti yona ikholelwa ukuba amabhinqa amele avunyelwe abe ngabefundisi.
Kwi-Afrika EkuMazantsi ESahara NakuMzantsi-Mpuma Asia
Uhlolisiso oluye lwenziwa kumayeza okulwa nesifo seengcongconi lufumanise ukuba kwezinye iindawo kusetyenziswa amayeza akumgangatho ophantsi okanye awomgunyathi, nto leyo ebangela ukuba abezempilo bangakwazi ukunyanga esi sifo. I-36 pesenti yamayeza ahlolwe kuMzantsi-mpuma Asia kufunyaniswe ukuba ngawomgunyathi, ngoxa iyi-20 pesenti kwiAfrika ekumazantsi eSahara.
E-El Salvador
NgoAprili 2012, amagosa karhulumente enza isaziso sokuba kuyaqala ukudlula usuku kungakhange kubulawe mntu kwelo, phantse kwiminyaka emithathu. Ngenxa yogonyamelo olubangelwa ziziyobisi, ngonyaka wama-2011, kweli lizwe kwabulawa umyinge wabantu abangama-69 kwabangama-100000—elinye lawona manani aphezulu okubulawa kwabantu emhlabeni.


text:
Phila Ngokuhambisana Nomthandazo Ongumzekelo—Inxalenye I
“Malingcwaliswe igama lakho.”—MATEYU 6:9.
1. Xa sisentsimini, sinokuwasebenzisa njani amazwi omthandazo kaYesu akuMateyu 6:9-13?
ABANTU abaninzi bayawazi umthandazo ofumaneka kuMateyu 6:
2. Sazi njani ukuba uYesu wayengafuni siphindaphinde amazwi awawasebenzisayo qho sithandaza?
2 Ngaba uYesu wayefuna siwaphindaphinde amazwi awawasebenzisayo qho sithandaza, njengokuba abanye besenza? Akunjalo. Kaloku ngaphambilana wayethe: “Xa uthandaza, ungaphindaphindani nento enye.” (Mateyu 6:7) Nangenye imini, xa wayefundisa abafundi bakhe indlela yokuthandaza, wawuphinda lo mthandazo kodwa akazange awaphinde njengokuba enjalo amazwi awo. (Luka 11:1-4) UYesu wayesifundisa indlela yokuthandaza ukuze sibone izinto ekufuneka sizithandazele.
3. Yiyiphi imibuzo onokuzibuza yona njengoko sixubusha umthandazo ongumzekelo?
3 Eli nqaku nelilandelayo aza kuthetha ngalo mthandazo ongumzekelo. Njengoko siwaxubusha, zibuze: ‘Lo mthandazo unokundinceda njani ndiphucule indlela endithandaza ngayo?’ Yaye obaluleke nangakumbi umbuzo ngothi, ‘Ngaba ndiphila ngokuhambisana nomthandazo ongumzekelo?’
“BAWO WETHU OSEMAZULWINI”
4. Asikhumbuza ntoni amazwi athi “Bawo wethu,” kwaye uYehova unguBawo ngayiphi indlela kuthi?
4 UYesu waqalisa umthandazo wakhe ngamazwi athi “Bawo wethu.” La mazwi asikhumbuza ukuba uYehova unguBawo kubo bonke abazalwana noodade abasehlabathini. (1 Petros 2:17) UYehova uye wabenza bangoonyana bakhe abo abakhethe ukuba baye kuphila ezulwini, ngoko unguYise ngendlela ekhethekileyo. (Roma 8:15-17) Nabo baza kuphila emhlabeni ngonaphakade banako ukuthi “Bawo” kuye. Kaloku nguye obanike ubomi kwaye wanelisa neentswelo zabo. Baza kubizwa ngokuba ‘ngabantwana bakaThixo’ emva kokuba beye bafezeka baza bahlala bethembekile kuYehova kuvavanyo lokugqibela.—Roma 8:21; ISityhilelo 20:7, 8.
5, 6. Sisiphi esona sipho sihle abazali abanokusipha abantwana babo, yaye yintoni umntwana ngamnye afanele ayenze ngaso? (Jonga umfanekiso osekuqaleni.)
5 Xa abazali benceda abantwana babo baqonde ukuba uYehova nguYise osemazulwini kwaye bebafundisa ukuba bathandaze kuye, babapha isipho. Omnye umveleli wesiphaluka waseMzantsi Afrika wakha wathi: “Ukususela oko zazalwa iintombi zethu, bendithandaza nazo busuku ngabunye ngaphandle kwaxa ndingekho ekhaya. Zidla ngokuthi azisawakhumbuli amazwi endandiwathetha kuloo mithandazo yasebusuku. Kodwa into eziyikhumbulayo ngumoya owawubakho xa sithandaza, icaca into yokuba kuyinto engcwele ukuthetha noBawo wethu, uYehova, ibe zaziziva zizolile kwaye zikhuselekile. Zithe zakukwazi nazo ukuthandaza, ndazikhuthaza ukuba zithandaze ngokuvakalayo ukuze ndive xa zithetha noYehova. Ndatsho ndafumana ithuba elihle lokuqonda okusezintliziyweni zazo. Ndakwazi nokuzibonisa ukuba zifake izinto ezibalulekileyo ezikumthandazo ongumzekelo ukuze imithandazo yazo ibe nesiseko esiluqilima.”
6 Iintombi zakhe zaqhubeka zisondela kuYehova naxa sezikhulile. Sithethanje zitshatile kwaye zikwinkonzo yexesha elizeleyo nabayeni bazo. Asikho isipho abazali abanokusipha abantwana babo esogqitha ukubafundisa ukuba uYehova nguThixo ophilayo nokuba banako ukuba ngumhlobo wakhe osenyongweni. Kodwa ke umntwana ngamnye kufuneka azigcine engumhlobo osenyongweni kaYehova.—INdumiso 5:11, 12; 91:14.
“MALINGCWALISWE IGAMA LAKHO”
7. Yiyiphi inyhweba esiyinikiweyo, kodwa yintoni esimele siyenze?
7 Sinenyhweba yokwazi igama likaThixo neyokuba ‘sisizwana segama lakhe.’ (IZenzo 15:14; Isaya 43:10) Sithandaza sisithi, “Malingcwaliswe igama lakho,” ngamany’ amazwi lenziwe libe ngcwele. Siyamcela uYehova ukuba asincede singenzi okanye sithethe izinto ezinokulingcolisa. Asifanele sifane nabanye abantu benkulungwane yokuqala ababethetha le bakugqiba benze leya. UPawulos wababhalela esithi: “Igama likaThixo liyanyeliswa ngenxa yenu phakathi kweentlanga.”—Roma 2:21-24.
8, 9. Balisa ngomzekelo wendlela uYehova abanceda ngayo abo bafuna ukungcwalisa igama lakhe.
8 Senza konke esinokukwenza ukuze sizukise igama likaYehova. Omnye udade waseNorway owasala ekhulisa unyana wakhe oneminyaka emibini emva kokuswelekelwa ngumyeni uthi: “Ndandiqala ukujongana nobunzima obunjalo. Ndandithandaza mihla le, phantse iyure nganye, ndicela amandla okulawula iimvakalelo zam ukuze ndinganiki uSathana isizathu sokungcikiva uYehova ngenxa yokuba ndenze isigqibo esingesiso okanye ndiye andathembeka. Ndandifuna ukungcwalisa igama likaYehova, ndifuna nokuba unyana wam aphinde ambone uyise eParadesi.”—IMizekeliso 27:11.
9 Ngaba uYehova wayiphendula ke imithandazo yakhe? Ewe. Ukusondelelana kwakhe nabazalwana noodade kwamkhuthaza. Kwiminyaka emihlanu emva koko, watshata nomdala. Ngoku unyana wakhe, oneminyaka eyi-20 ubudala, ubhaptiziwe. Lo dade uthi: “Ndiyavuya kuba umyeni wam eye wandinceda ndamkhulisa.”
10. UThixo uya kulizukisa ngokupheleleyo ngayiphi indlela igama lakhe?
10 UYehova uya kulingcwalisa ngokupheleleyo igama lakhe xa ebashenxisa bonke abo balingcolisayo nabangayamkeliyo into yokuba unguMlawuli. (Funda uHezekile 38:22, 23.) Ngelo xesha, abantu baya kufezeka, kwaye wonke umntu osezulwini nosemhlabeni uya kunqula uYehova aze azukise igama lakhe elingcwele. Ekugqibeleni, uBawo wethu onothando uya kuba “zizinto zonke kubo bonke.”—1 Korinte 15:28.
“MABUFIKE UBUKUMKANI BAKHO”
11, 12. UYehova wanceda abantu bakhe ukuba baqonde ntoni ngo-1876?
11 Ngaphambi kokuba uYesu abuyele ezulwini, abafundi bakhe bambuza lo mbuzo: “Nkosi, ububuyisela ngeli xesha na ubukumkani kuSirayeli?” UYesu waphendula wathi lalingekafiki ixesha lokuba uBukumkani bukaThixo buqalise ukulawula. Wathi abafundi bakhe mabajolise iingqondo zabo kumsebenzi obalulekileyo wokwenza abafundi. (Funda iZenzo 1:6-8.) Kodwa wabafundisa nokuba bathandazele ukuba uBukumkani bukaThixo bufike nokuba bakhangele phambili kwelo xesha. Yiloo nto sisathandazela ukuba uBukumkani bufike nangoku.
12 Lathi lakusondela ixesha lokuba uYesu aqalise ukulawula ezulwini, uYehova wanceda abantu bakhe ukuba baqonde unyaka awayeza kuqalisa ngawo. Ngo-1876, uCharles Taze Russell wabhala inqaku elithi “AmaXesha EeNtlanga: Aphela Nini?” Wachaza ukuba “amaxesha asixhenxe” akwisiprofeto sikaDaniyeli yintw’ enye ‘namaxesha amisiweyo eentlanga’ akwisiprofeto sikaYesu. Eli nqaku lathi loo maxesha ayeya kuphela ngo-1914. * (Funda umbhalo osemazantsi.)—Daniyeli 4:16; Luka 21:24.
13. Kwenzeka ntoni ngo-1914, kwaye iziganeko zehlabathi ezenzeke ukususela ngoko zingqine ntoni?
13 Ngo-1914, kwaqalisa imfazwe eYurophu yaza yakhawuleza yanwenwela kulo lonke ihlabathi. Le mfazwe yeza nendlala engathethekiyo. Ibe kwathi kuphela imfazwe ngo-1918, umbathalala wabe ubulele abantu abangakumbi kunale mfazwe ehlabathini. Zonke ezi zinto zaziyinxalenye ‘yomqondiso’ owawuchazwe nguYesu. Lo mqondiso wawungqina ukuba uYesu ube nguKumkani ezulwini ngo-1914. (Mateyu 24:3-8; Luka 21:10, 11) Ngaloo nyaka, “waphuma esoyisa nokuze akuphelelise ukoyisa kwakhe.” (ISityhilelo 6:2) UYesu wamgxotha ezulwini uSathana needemon zakhe wabaphosa emhlabeni. Emva koko, saqalisa ukuzaliseka isiprofeto esithi: “Yeha kuwo umhlaba nakulo ulwandle, ngenxa yokuba uhlile weza kuni uMtyholi, enomsindo omkhulu, esazi ukuba ixesha analo lifutshane.”—ISityhilelo 12:7-12.
14. (a) Kutheni sisathandazela ukuba uBukumkani bukaThixo bufike? (b) Nguwuphi umsebenzi obalulekileyo esimele siwenze ngoku?
14 Esi siprofeto esikwiSityhilelo isahluko 12 sisinceda siqonde isizathu sokuba kwenzeke izinto ezimbi emhlabeni malunga nexesha uYesu awaba nguKumkani woBukumkani bukaThixo ngalo. Nangona uYesu elawula ezulwini, nguSathana osaphetheyo apha emhlabeni. Kodwa kungekudala uYesu uza ‘kuphelelisa ukoyisa kwakhe’ ngokususa bonke ubungendawo emhlabeni. De kube lelo xesha, siqhubeka sithandazela ukuba uBukumkani bukaThixo bufike, kwaye sizixakekisa ngokushumayela ngabo. Umsebenzi wethu uzalisekisa isiprofeto sikaYesu esithi: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga; kwandule ke kufike ukuphela.”—Mateyu 24:14.
“MAKWENZEKE UKUTHANDA KWAKHO NASEMHLABENI”
15, 16. Ngaba kwanele ukuthandazela ukuba ukuthanda kukaThixo kwenziwe emhlabeni? Cacisa.
15 Kwiminyaka emalunga ne-6 000 eyadlulayo, kwakusenziwa ukuthanda kukaThixo apha emhlabeni. Yiloo nto uYehova wathi zonke izinto “zilunge gqitha.” (Genesis 1:31) Emva koko uSathana wavukela, ibe ukususela ngoko, abantu abaninzi bebengakwenzi ukuthanda kukaThixo. Kodwa namhlanje kukho abantu abamalunga nezigidi ezisibhozo abakhonza uYehova. Bathandazela ukuba ukuthanda kukaThixo kwenziwe emhlabeni, kwaye bayakwenza nabo. Baphila ngendlela emkholisayo uThixo kwaye bakukhuthalele ukufundisa abantu ngoBukumkani bakhe.
16 Ngokomzekelo, omnye umthunywa wevangeli okwelinye ilizwe laseAfrika oneminyaka eyi-80, owabhaptizwa ngo-1948, uthi: “Ndidla ngokuthandazela ukuba bonke abantu abafana nezimvu bafikelelwe kwaye bancedwe ukuba beze kuYehova ngaphambi kokuba baphelelwe lixesha. Ibe xa ndiza kushumayeza umntu, ndiye ndicele ubulumko bokufikelela intliziyo yakhe. Ukanti ndithandazela ukuba uYehova ayisikelele imizamo esiyenzayo yokunceda izimvu zakhe ezisele zifunyenwe.” Lo dade osel’ ekhulile uncede abantu abaninzi bafunda ngoYehova. Ngaba bakho abanye oomakad’ enetha obaziyo abakukhuthaleleyo ukwenza ukuthanda kukaYehova?—Funda eyabaseFilipi 2:17.
17. Uziva njani ngoko uYehova aza kukwenzela abantu nomhlaba kwixesha elizayo?
17 Siya kuqhubeka sithandazela ukuba ukuthanda kukaYehova kwenziwe de azisuse iintshaba zakhe emhlabeni. Ngelo xesha umhlaba uya kwenziwa ube yiparadesi, kwaye iibhiliyon zabantu ziya kuvuswa. UYesu wathi “liyeza ilixa ekuya kuthi ngalo bonke abo bakumangcwaba enkumbulo balive ilizwi lakhe baze baphume.” (Yohane 5:28, 29) Khawuthelekelele nje indlela esiya konwaba ngayo xa sisamkela izihlobo zethu! UThixo “uya kuzisula zonke iinyembezi” emehlweni ethu. (ISityhilelo 21:4) Abaninzi kwabo baza kuvuswa baza kube ‘bengengomalungisa,’ bengazange bayiva inyaniso ngoYehova noYesu. Siya kukuvuyela ukubafundisa ngokuthanda kukaThixo ukuze bafumane “ubomi obungunaphakade.”—IZenzo 24:15; Yohane 17:3.
18. Yintoni eyona nto idingwa ngabantu?
18 Xa uBukumkani bukaThixo bufika, buza kungcwalisa igama lakhe, ize yonke indalo imnqule imanyene uYehova. Ngokwenene uThixo uya kunika abantu ezona zinto bazidingayo xa ephendula izicelo zokuqala ezintathu ezikulo mthandazo ongumzekelo. Kwinqaku elilandelayo, siza kuthetha ngezinye izinto ezibalulekileyo esizidingayo uYesu awasifundisa ukuba sizithandazele.
^ isiqe. 12 TUkuba ufuna ukwazi ukuba sazi njani ukuba esi siprofeto sazaliseka ngo-1914, yiya kwincwadi ethi Yintoni Ngokwenene Efundiswa YiBhayibhile? kwiphepha 215-218..